qundao/data-zh-poetry huggingface dataset:
宣州雜詩二十首·其一三
作者：梅堯臣
朝代：宋

高林似吳鴨，滿樹蹼鋪鋪。
結子繁黄李，炮仁瑩翠珠。
神農本草闕，夏禹貢書無。
遂壓葡萄貴，秋來遍上都。
宣州雜詩二十首·其一九
作者：梅堯臣
朝代：宋

傳道零陵守，茲亭暫解裝。
分羣同雁鶩，幾日到瀟湘。
班竹思虞舜，赬萍憶楚王。
殷勤吏部句，今亦誦無忘。
宣州雜詩二十首·其一二
作者：梅堯臣
朝代：宋

竿頭注腐鼠，水次野蜂知。
每視銜飛翅，因薰劚取陴。
絳囊千里道，乾蛹百鈞馳。
盡入公侯第，雕盤助酒巵。
宣州雜詩二十首·其一五
作者：梅堯臣
朝代：宋

高齋謝公歿，此地即危樓。
不改窗中岫，無停川上舟。
壁陰緣薜荔，城暝笑鵂鶹。
萬井曉煙合，素霓橫樹頭。
宣州雜詩二十首·其一八
作者：梅堯臣
朝代：宋

斫漆高崖畔，千筒不一盈。
野糧收橡子，山屋點松明。
只見樹堪種，曾無田可耕。
兒孫何所樂，向此是平生。
宣州雜詩二十首·其一六
作者：梅堯臣
朝代：宋

北客多懷北，庖羊舉玉巵。
吾鄉雖處遠，佳味頗相宜。
沙水馬蹄鼈，雪天牛尾貍。
寄言京國下，能有幾人知。
宣州雜詩二十首·其一四
作者：梅堯臣
朝代：宋

鳥命若楊葉，夜棲雞翼間。
情知羽毛薄，自禦雪霜難。
相託爲溫燠，終非學附攀。
猶勝居鶻握，憂懼得生還。
宣州雜詩二十首·其七
作者：梅堯臣
朝代：宋

項籍路由此，力豪聞拔山。
八千提楚卒，百二破秦關。
陔下圍歌合，江頭匹馬還。
却思諸父老，相見亦何顔。
宣州雜詩二十首·其三
作者：梅堯臣
朝代：宋

一過響山畔，常思路中丞。
開亭宴貔虎，制賊象冰蠅。
舊刻多磨滅，今人少誦稱。
茸茸春草長，時有牧牛登。
宣州雜詩二十首·其九
作者：梅堯臣
朝代：宋

古有琴高者，騎魚上碧天。
小鱗隨水至，三月滿江邊。
少婦自撈摝，遠人無棄捐。
憑書不道薄，賣取青銅錢。
宣州雜詩二十首·其二
作者：梅堯臣
朝代：宋

三洲灘口急，兩水渡頭來。
下過桓彝宅，上通嚴子臺。
潺湲瀉寒月，滉漾照春梅。
白鷺驚起處，魚多見底迴。
宣州雜詩二十首·其二〇
作者：梅堯臣
朝代：宋

宛水過城下，滔滔北去斜。
遠船來橘蔗，深步上魚蝦。
鵝美冒椒葉，蜜香聞稻花。
歲時風俗美，笑殺異鄉槎。
宣州雜詩二十首·其五
作者：梅堯臣
朝代：宋

每見昭亭壁，高璩筆墨存。
丹青虛格裏，雲霧碧紗痕。
鳥屎常愁污，蟲絲幾爲捫。
貴來曾改觀，世故有誰論。
宣州雜詩二十首·其八
作者：梅堯臣
朝代：宋

細雨春岡滑，無因駐馬蹄。
裘單懷後侶，風急過前溪。
近寺聞魚鼓，穿林聽竹雞。
田家舂正急，炊飯待鋤犂。
宣州雜詩二十首·其六
作者：梅堯臣
朝代：宋

信讒多見逐，伐國豈無仁。
屈子行江畔，昭王問水濱。
包茅曾責貢，香草自持紉。
莽蒼山川在，漁歌屬野人。
宣州雜詩二十首·其四
作者：梅堯臣
朝代：宋

伍員奔吳日，蒼皇及水濱。
彎弓射楚使，解劍與漁人。
抉目觀亡國，鞭尸失舊臣。
猶爲夜濤怒，來往百川頻。
宣麻
作者：梅堯臣
朝代：宋

彬美下一國，曾無相印酬。
莫驚除拜峻，自是戰功優。
壯士頗知勇，諸儒方貴謀。
淮西封亦薄，裴度死生羞。
宿安上人門外裴如晦胥平叔來訪
作者：梅堯臣
朝代：宋

胥裴喜我至，冒雨夜出城。
燈前相對語，怪我面骨生。
爲言憔悴志，因意多不平。
亦見子頷鬚，長黑已可驚。
知子有所立，毛髮隨世情。
子心且如舊，後輩苦前輕。
宿州河亭書事
作者：梅堯臣
朝代：宋

遠泛千里舟，暫向郊亭泊。
觀物趣無窮，適情吟有託。
林中鴉舅獰，席上蠅虎攫。
雨久草苗盛，田蕪瓜蔓弱。
香粳稚子慣，脫粟家人薄。
少年都下來，聊問時所作。
新衣尚穿束，舊服變襃博。
我今貧且賤，短褐隨宜著。
宿洪澤
作者：梅堯臣
朝代：宋

舟子起添纜，夜潮同雨來。
寒聲相亂急，遠夢自然迴。
水鳥鳴還睡，風燈暗復開。
宦游常作客，未息爲貧催。
宿磯上港
作者：梅堯臣
朝代：宋

夜深風浪息，月正在南斗。
遠水生白煙，疏螢出荒莽。
照蟹屢爇薪，張魚未發笱。
獨能憐野客，游宦意何有。
宿邵埭聞雨因買藕芡人迴呈永叔
作者：梅堯臣
朝代：宋

秋雨雁來急，夜舟人未眠。
亂風燈不定，暝色樹相連。
寒屋猛添響，濕窗愁打穿。
明朝持藕使，書此寄公前。
寄光化退居李晉卿
作者：梅堯臣
朝代：宋

久無歸田人，今喜子去祿。
移家漢水濱，日見漢水綠。
川鱗可爲饔，山毛可爲蔌。
竟歲厭往還，行堤樂風俗。
青巾艑上郎，漆鬢顔如玉。
倚檣臨落照，獨唱江南曲。
聽若在江南，歡然自爲足。
我心雖有羨，未遂平生欲。
更期畢婚嫁，方可事巖麓。
買山須買泉，種樹須種竹。
泉以濯吾纓，竹以慕賢躅。
此志應不忘，他時同隠錄。
寄公異弟
作者：梅堯臣
朝代：宋

池塘去後春，一夕生綠草。
無由夢阿連，詩句何能好。
寄天台梵才上人
作者：梅堯臣
朝代：宋

常觀月從東海出，想照石橋旁畔人。
試問當年與今日，清光不改只如新。
寄宋中道
作者：梅堯臣
朝代：宋

爾書我不答，爾怒從爾駡。
天馬新羈時，氣橫未可駕。
儻我一日死，爾豈無悲咤。
唯知道義深，小失不足謝。
寄宋次道中道
作者：梅堯臣
朝代：宋

再來魏闕下，舊友無一人。
或爲美官去，或爲泉下塵。
晚節相知者，操節許松筠。
日世常山公，伯仲文學均。
與我數還往，以義爲比鄰。
屢假篋中書，校證多護真。
次述盈百卷，補亡如繼秦。
中作淵明詩，平淡可擬倫。
於時多驕佚，黄卷罕所親。
昨以興西師，往往劍射伸。
短衣誇走馬，睅目語常瞋。
欲效西山勇，遂笑東魯仁。
捨本趨富貴，乃與市賈濱。
以此較於子，素業固未泯。
前日之許昌，別君已經旬。
偶然值河决，窮坐如涸鱗。
臨風思有寄，夜詠還達晨。
寄宣州可真上人
作者：梅堯臣
朝代：宋

昭亭山色無纖塵，昭亭潭水見游鱗。
長松碧篠入古寺，石上高僧度幾春。
寄岳州孫屯田
作者：梅堯臣
朝代：宋

從來洞庭好，都在岳陽樓。
明月一千里，寒光三萬秋。
年華有時盡，風物不知休。
太守憐予句，應如沈隠侯。
寄建德徐元輿
作者：梅堯臣
朝代：宋

才子方爲邑，千峯對縣門。
靜寒琴意古，閑厭鳥聲喧。
山茗烹仍綠，池蓮摘更繁。
訟稀應物詠，庭下長蘭蓀。
寄懷劉使君
作者：梅堯臣
朝代：宋

昔我從仲父，三年在河內。
春游丹水上，花木弄粉黛。
人誇走馬來，盡眼看沒背。
薄暮半醉歸，插花紅簇隊。
使君今少年，時往勸耕耒。
安行過樹下，野杏正破纇。
何不學山公，酩酊還倒載。
令人知使君，心膽不瑣碎。
切莫懲婦翁，慷慨臨并代。
一朝由謗謫，雖去民苦愛。
實計幸不幸，豈較進與退。
因書寄此懷，繩墨老且悔。
寄文鑒大士
作者：梅堯臣
朝代：宋

讀書夜寂冷無火，捲卷遂成摇膝吟。
始憶高僧將偈去，安知古寺託雲深。
寒堂正睡遠鐘發，野鳥亂鳴殘月沉。
明日呼兒整籃轝，欲煩重過小溪陰。
寄新安通判錢學士
作者：梅堯臣
朝代：宋

昔人言訪舟，江水賦清泚。
冬春常一色，深淺皆見底。
崖日半寒潭，澄明動朱鯉。
君懷素已高，塵慮都應洗。
寄李獻甫
作者：梅堯臣
朝代：宋

何言自我去，眼前一似空。
城中豈無人，過目猶飛蟲。
又厭塵事多，枳棘生胸中。
安知秋江水，浄碧如磨銅。
尚恨有世累，不及垂釣翁。
望望當速來，止琴視孤鴻。
寄松林長老
作者：梅堯臣
朝代：宋

大松五丈百歲餘，小松五尺前時種。
俱有堅完不朽心，莫以今輕古爲重。
東溪一片寒玉光，夜挂高枝何所用。
寄桂州張諫議和永叔
作者：梅堯臣
朝代：宋

桂林太守幾時行，泛汴桃花浪已騰。
目極雲陰低遠樹，夜寒風急亂春燈。
巢鳴翡翠愁無限，水宿鴛鴦冷不勝。
陽朔山前好峯嶺，爲公憐愛萬千層。
寄楚州呂濟叔
作者：梅堯臣
朝代：宋

亭午鳥不下，誰復過我廬。
忽聞扣門者，偶出問何如。
云是山陽吏，太守遣置書。
自惟久窮困，游子安念予。
淮陰况要津，賓館無暫虛。
豈意有所逮，委曲情未疎。
報言愧不靦，聊以謝興居。
寄永叔
作者：梅堯臣
朝代：宋

夏日永以靜，渴鳥方在枝。
張口不能言，翕翕兩翅披。
庭中有井泉，井深無綆縻。
欲汲假其鄰，鄰且非我知。
鴻鷗矯河上，比爾得所宜。
得宜豈不樂，胡然我念之。
寄永興招討夏太尉
作者：梅堯臣
朝代：宋

寶元元年西夏叛，天子命將臨戎行。
二年孟春果來寇，高奴城下皆氐羌。
五原偏師急赴敵，晝夜不息趨戰場。
馬煩人怠當勁虜，雖持利器安得强。
二師覆敗乃自取，豈是廊廟謀不臧。
朝廷又選益經略，三幙賢俊務所長。
或取李悝備邊策，或欲五道出朔方。
仲夏科民挾弓矢，季冬括馿齎道糧。
官軍未進復犯塞，搴旗殺將何倡狂。
遂令士卒愈沮氣，欲使乘障膽不張。
我願助畫跡且遠，側身西望空淒涼。
庶幾一言可裨益，臨風欲寄鳥翼翔。
所宜畜銳保城壁，轉饋先在通行商。
守而勿追彼自困，境上未免小奪攘。
譬如蚊虻噆膚體，實於肌血無大傷。
此言雖小可喻遠，幸公采用不我忘。
誠知公慮若裴度，聖上聽用同憲皇。
當時豈不歷歲月，猶且衆鎮未陸梁。
況今鷹犬乏雄勇，便擬馳騁徒蒼惶。
且緩須時勵犀卒，終期拉朽功莫當。
寄汶上
作者：梅堯臣
朝代：宋

大第未嘗身一至，人猜巧宦我應非。
彈冠不讀先賢傳，說劍休更短後衣。
瘦馬青袍三十載，故人朱轂幾多違。
功名富貴無能取，亂石清泉自憶歸。
寄河陽簽判富彥國
作者：梅堯臣
朝代：宋

籍籍名方遠，人知第一流。
翻同貴公子，來事外諸侯。
地險長河急，天高畫角秋。
仲宣應自樂，寧復賦登樓。
寄洪州致仕李國博
作者：梅堯臣
朝代：宋

湖上悠然度幾春，勇拋榮祿遂天真。
青蒲翠竹圍華屋，白酒黄雞命里人。
果下有時乘小駟，兒曹方見擁朱輪。
田園歲入千鍾美，肯似疎家苦畏貧。
寄渭州劉太保求市堪乘穩駃馬
作者：梅堯臣
朝代：宋

有馬齒加疲且劣，欲求中駟問將軍。
爲言身老趨朝熟，只要馴良不撓羣。
寄渭州經略王龍圖
作者：梅堯臣
朝代：宋

儒將一臨塞，虜塵無犯邊。
卷旗瞻漢地，收馬入胡天。
練卒朝營鼓，鳴箏夜峽泉。
遥知玉關路，烽火不須傳。
寄渭州經略王龍圖
作者：梅堯臣
朝代：宋

西城橐駞來賀蘭，入貢美玉天可汗。
蕭關夜開月團團，彈箏古峽鳴哀湍。
前將軍，不擐甲，取大官。
今將軍，能撫士，尚盤桓。
河西五郡兵氣完，駿馬躍棧無箭瘢。
我嗟乘劣不受鞍，焉得乞與都人看。
寄滁州歐陽永叔
作者：梅堯臣
朝代：宋

昔讀韋公集，固多滁州詞。
爛熳寫風土，下上窮幽奇。
君今得此郡，名與前人馳。
君才比江海，浩浩觀無涯。
下筆猶高帆，十幅美滿吹。
一舉一千里，只在頃刻時。
尋常行舟艫，傍岸撐牽疲。
有才苟如此，但恨不勇爲。
仲尼著春秋，貶骨常苦笞。
後世各有史，善惡亦不遺。
君能切體類，鏡照嫫與施。
直辭鬼膽懼，微文姦魄悲。
不書兒女書，不作風月詩。
唯存先王法，好醜無使疑。
安求一時譽，當期千載知。
此外有甘脆，可以奉親慈。
山蔬采筍蕨，野膳獵麏麋。
鱸膾古來美，梟䏑今且推。
夏果亦瑣細，一一舊頗窺。
圓尖剝水實，青紅摘林枝。
又足供宴樂，聊與子所宜。
慎勿思北來，我言非狂癡。
洗慮當以浄，洗垢當以脂。
此語同飲食，遠寄入君脾。
寄潘歙州伯恭
作者：梅堯臣
朝代：宋

我貧性愛酒，有酒無錢沽。
新安走牙兵，六月至我廬。
手中持尺題，肩上擔瓦壺。
高山度青天，救此愁腸枯。
開之聊傾樽，渴肺如澆酥。
醉來欲學李白騎鯨魚，又思阮籍跨蹇馿。
上溪無健鱗，下嶺無壯駒，憶君南望空長吁。
寄王江州
作者：梅堯臣
朝代：宋

休嗟謫官去，山根勝窮邊。
當職言無隠，他時事好還。
何嘗聞堠火，唯是對爐煙。
潮到盆城否，猶期信可傳。
寄維陽許待制
作者：梅堯臣
朝代：宋

當時永叔在楊州，中秋待月後池頭。
約公準擬與我敵，是夜二雄張利矛。
我時小却避其銳，風愁雨怛常娥羞。
主人持出紫石屏，上有朏魄桂樹婆娑而枝虬。
作詩誇詫疑天公，愛惜光彩向此收。
四坐稽顙歎辯敏，文字響亮如清球。
更後數日我北去，相與送別城門樓。
誰知康成能飲酒，一飲三百杯不休。
雞鳴各自便分散，山光寺側停畫舟。
我來謁公公未起，卧索大白須扶頭。
而今倏忽已八載，公領府事予居憂。
歐陽始是玉堂客，批章草詔傳星流。
問公可憶羊叔子，雖在軍中常緩带而輕裘。
寄聲千里能信不。
寄致仕余少卿
作者：梅堯臣
朝代：宋

仕苦戀朝廷，多爲老所逼。
朝廷雖愛賢，不欲竭其力。
君歸頗得宜，湖上遂偃息。
男能智自謀，孫亦俛就職。
人事當置之，自可樂胸臆。
寄致仕張郎中
作者：梅堯臣
朝代：宋

門榮世美高天下，身退心閑住洛陽。
畫鶴能同薛少保，愛書還比蔡中郎。
花陰小酌呼鄰父，月下清吟掃石床。
不問從來生計薄，題籤盈閣是家藏。
寄衡山福嚴長老
作者：梅堯臣
朝代：宋

衡山幾千里，聞在湘川側。
雲霞不可到，峯壑無由識。
方丈開其間，青松隠寒色。
飛鴻尚莫過，況寄雙鳬翼。
寄西京通判宋次道學士
作者：梅堯臣
朝代：宋

當時交友都無幾，欲問懽娛亦異今。
花接上林新木變，水分清洛舊池深。
嵯峨嵩色雲常在，窈窕宮牆草又侵。
脩竹千竿白家寺，昔年題處可能尋。
寄許主客
作者：梅堯臣
朝代：宋

昨日山光寺前雨，今朝邵伯堰頭風。
野雲不散低侵水，魚艇無依尚蓋蓬。
藕味初能消酒渴，蓼花猶愛照波紅。
楊州有使急迴去，敢此寄聲非塞鴻。
寄許越州
作者：梅堯臣
朝代：宋

開元冠蓋裏，無若賀知章。
乞得鏡湖水，洗出明月光。
行坐鏡與月，身衣羽人裳。
心存黄庭經，目視白鳥行。
歲時忽已古，高韻抗彭莊。
今聞許子春，來守稽山傍。
稽山風月在，鏡水菰蒲長。
臘市開梅萼，霰雪凌早芳。
卧龍生茗舌，鼓角催新陽。
焙邊可以啜，樹間可以觴。
賀老於當日，必定無此嘗。
唯有李白詩，酒船芙蓉香。
安得效白也，賸載借艅艎。
與君同醉翁，智慮收肝腸。
寄謝師直
作者：梅堯臣
朝代：宋

憶同仲春月，冒雨過穰亭。
聊酌山酒別，獨吟夜燈青。
明朝上嶺路，羣岫張雲屏。
忽入川谷秀，固非平生經。
綠竹間紅萼，紫藤垂千扃。
春塘水决决，野老髮星星。
田父相與至，里言尚可聽。
始聞丹砂岑，遂識五壠形。
傍瞻禹湯迹，競信廟貌靈。
邀我陟巉巉，宿霧方冥冥。
暗霑衣裘濕，時襲草木馨。
棟宇敞絕頂，牲酒列幽亭。
竹杯占禍福，巫錦醉一嚀。
日晏別雲外，月出至近坰。
僕夫疲不進，鞭策無暫停。
我馬忽顛墜，君心同鶺鴒。
再駕體無傷，扣關燭已熒。
自茲期莫逆，未契心所銘。
怱怱操行袂，汎汎如水萍。
今來各一方，安得同醉醒。
寄謝開封宰薛贊善
作者：梅堯臣
朝代：宋

予生多不偶，事事相與背。
適從平川役，乃遇河决潰。
舟膠在中野，寸步使心痗。
誰知赤縣尹，勤恤每外內。
文符飭亭長，寇盜虞鼠輩。
仍能饋餠餌，童稚仰所賫。
今又置酒壺，惠問亦已再。
令我清夜飲，是夕值月晦。
獨酌效謫僊，而復無影對。
如何亡情游，似亦有世態。
家人誠可同，况我昨喪配。
雖曰預朝裾，左右無粉黛。
兀然唯書史，舊學厭瑣碎。
欲探文字工，下筆語多礙。
却思君西齋，新治虛可愛。
燕坐禽鳥寂，吟哦簿書退。
此樂吾未如，區區勞覆載。
寄送吳公明屯田通判秦州
作者：梅堯臣
朝代：宋

一聞春禽婆餠焦，竹林山木生蕭條。
憶君將向洛門去，胡馬無塵塞路遥。
將軍本是漢丞相，玉帳坐辨牙旗梟。
白面書生有肝膽，少年曾過咸陽橋。
今雖老病由廬巷，爲報緩制秦兵驕。
寄送許待制知越州
作者：梅堯臣
朝代：宋

喜公新拜會稽章，五月平湖鏡水光。
菡萏花迎金板舫，葡萄酒瀉玉壺漿。
雲歸秦望山頭靜，雨洗若耶溪上凉。
天子不能煩侍從，可將吟詠報時康。
寄送謝師厚餘姚宰
作者：梅堯臣
朝代：宋

我從淮上歸，君向海澨去。
安知無幾舍，邂逅不相遇。
頗知飛空雲，到月不得附。
月行既不留，雲亦值風故。
誠知會合難，豈是忘所赴。
我雖躡新屩，心不捨舊屨。
誰謂若世人，食瓜思棄瓠。
君南我赴北，日見陽雁度。
茲欲遠寄音，雁行高且鶩。
但誦金石言，於時儻無忤。
寄達觀禪師
作者：梅堯臣
朝代：宋

身在大梁塵土中，心思隠靜雲山裏。
忽聞乘柸江上歸，月下碧雞啼不已。
寄酬發運許主客
作者：梅堯臣
朝代：宋

淮上秋來物意閑，又乘輕舸信帆還。
一浮一沒水中鳥，更遠更昏天外山。
斜幅纏踍兵吏至，濃金灑紙頷珠頒。
欲酬已覺不能敵，盡日臨風思自慳。
寄酬睦州晏殿丞
作者：梅堯臣
朝代：宋

清潭吐明月，杳杳及吾廬。
流彩滿懷袖，託情非鳥魚。
朝因南澗雨，暮入北畦鋤。
豈不藉餘潤，況茲方飯蔬。
寄金山曇穎師呈永叔內翰
作者：梅堯臣
朝代：宋

江中峨峨山，上有道人住。
風濤響殿閣，雲霧生席屨。
道人如不聞，道人如不顧。
誰能識此心，來往只鷗鷺。
京洛三十年，塵埃一相遇。
我與信都公，已落衣冠故。
平生守仁義，齒髮忽衰暮。
世事不我拘，自有浩然趣。
未由逢故人，坐石語平素。
寄隠靜山懷賢長老
作者：梅堯臣
朝代：宋

山有枇杷樹，樹多獼猴羣。
高僧心不著，一似五峯雲。
隨飇來溪口，石上起氤氳。
果熟獼猴去，自向瀑澗分。
寄靈隠通教僧
作者：梅堯臣
朝代：宋

奇山若洗青，草木生石上。
根萌不可窮，條蔓自增王。
其陰有高僧，日食惟一盎。
世人久已疎，猿鳥應相向。
寄題刁景純環翠亭
作者：梅堯臣
朝代：宋

古臺數畝平崗連，莽蒼瘦竹生寒煙。
蝦蟆不食海月在，夜久帖角迴嬋娟。
今人莫論曾費築，昔人已往誰知年。
三茅京峴必可望，終欲相與吟雲泉。
寄題刁經臣潤州園亭
作者：梅堯臣
朝代：宋

新作城邊圃，陂原上下斜。
竹多劉裕宅，松接戴顒家。
山色不須買，江流何處涯。
但邀東海月，莫聽五更鴉。
寄題劉仲叟澤州園亭
作者：梅堯臣
朝代：宋

城臨太行谷，谷暖宜草木。
既移洛陽花，又種阮家竹。
五色雜黄紅，一林常翠綠。
其間廣亭開，亦欲危榭築。
春歸百禽嚎，摶黍及布穀。
桑上啄椹食，林下窺果熟。
果收椹已盡，飛去不須逐。
婆娑黄楊樹，誰謂逢閏縮。
物猶有進退，此理何用告。
余心當郊君，未有地可卜。
綴書豈貪樂，且以苟微祿。
寄題千步院兼示諲上人
作者：梅堯臣
朝代：宋

郊郭山林有美處，皆爲釋子所棲託。
高閑不與時俗侵，寂靜豈唯魚鳥樂。
朝望平田插稻苗，暮看西村收雨脚。
寄題南陵息亭蕖閣
作者：梅堯臣
朝代：宋

竹裏有清館，寺中多藕花。
日光穿岸脚，水影射簷牙。
柱穴蜂歸響，爐檀火過窊。
已知民訟息，漉酒費巾紗。
寄題周敦美琨瑶洞
作者：梅堯臣
朝代：宋

仙人采玉驅雄龍，列山剖璞青腔空。
因邃爲堂曲爲室，石乳溜壁光玲瓏。
僊歸龍去草樹長，蔽翳不復人蹤通。
指疆買墅下峯下，洗斸務欲險怪窮。
蛇鱗鹿跡尚莫到，安問樵老諸牛童。
古今未得君獨得，萬景付與由天公。
何當歸來斂頭角，任從寶氣生白虹。
陰溪淺水菖蒲綠，下有蝦蟆雙眼紅。
及時佐酒斫兩股，勿使更入明月中。
寄題周源員外衢州萃賢亭
作者：梅堯臣
朝代：宋

昨朝江南客，語子川上亭。
有時飛雨來，不見前山青。
卉萼人未識，鳥響日可聽。
既將遲賢者，無使童僕扃。
寄題哀賢亭
作者：梅堯臣
朝代：宋

蒼蒼墓門樹，亦有黄鳥哀。
賢者不在世，常恨埋蒿萊。
山根入溪泉，流響出夜臺。
東方見子胥，助濤高崔嵬。
寄題廬陵董氏桂林書齋
作者：梅堯臣
朝代：宋

山東桑柘多，江南松桂茂。
種桑事春蠶，栽桂事華構。
嘗聞雲蓋下，聚書爲大富。
往往見子孫，緣天掇星宿。
掇星星若珠，光彩出屋漏。
秋收萬種田，作酒日爲壽。
亦有千里歸，錦衣行白晝。
寄題張令陽翟希隠堂
作者：梅堯臣
朝代：宋

每讀陶潛詩，令人忘世慮。
潛本太尉孫，心遠跡亦去。
不希五斗粟，自種五株樹。
曠然箕山情，復起濠上趣。
今時有若此，我豈不懷慕。
寄題張光祿榮佚堂
作者：梅堯臣
朝代：宋

疏氏昔二傅，張氏今兩卿。
相去千餘載，能與同令名。
亦嘗更侍從，况有冰玉清。
世懷山東業，力制河北兵。
雲煙忽起晦，日月不得明。
白首無所爲，脫身吳楚城。
七十還印綬，不以名教輕。
葺堂讀舊書，時出郊郭行。
水邊觀游魚，樹底愛啼鶑。
適逢野老語，復問農人耕。
紛紛世上士，車馬無此情。
寄題徐都官新居假山
作者：梅堯臣
朝代：宋

太湖萬穴古山骨，人結峯嵐勢不孤。
苔徑三層平木末，河流一道接牆隅。
已知谷口多花藥，祇欠林間落狖鼯。
誰侍巾鞲此遊樂，里中遺老肯相呼。
寄題撫州戴秀才息心亭
作者：梅堯臣
朝代：宋

蒼蒼開幽林，峯嶺日相對。
雲歸垂衣纓，泉落響環珮。
仕宦雖有負，耳目得以貸。
俯仰宇宙中，晏然維進退。
寄題時上人碧雲堂
作者：梅堯臣
朝代：宋

望望佳人來，未來雲已暮。
當時千里恨，不獨看雲故。
何此啟虛堂，定知吟秀句。
還會古人心，古人非特賦。
寄題朱表臣職方真州新園
作者：梅堯臣
朝代：宋

青葱江上樹，杳藹宮前道。
道側有新園，園中無惡草。
松隴方在望，茅屋聞已考。
朝廷正急才，何得言歸老。
寄題杭州廣公法喜堂
作者：梅堯臣
朝代：宋

淘青研朱畫屋梁，黄漆柏障連曲房。
日暉月色不須照，了了自可窺毫芒。
夕陰花斂似欲病，飛鳥不驚烏帽郎。
深山窮谷謾幽僻，喜得吳儂是藥囊。
寄題梵才大士台州安隠堂
作者：梅堯臣
朝代：宋

巢禽託靜林，潛魚戀深壑。
豈不能自安，翔泳得所樂。
達士遠紛華，於茲守沖漠。
堂前鳴松風，堂後馥花萼。
好鳥時一呼，澄明望寥廓。
詩興猶不忘，禪心詎云著。
所以得自然，寧必萬緣縛。
未能與之游，懷慕徒有作。
寄題楊敏叔虢州吏隠亭
作者：梅堯臣
朝代：宋

賢哉虢略君，守虢事頗簡。
有亭後園中，登覽早至晚。
了了松柏關，氣象入醉眼。
花草發瑣細，禽鳥啼睍睆。
竟日人不來，亦莫去杯盞。
寄題沈比部江州齊雲樓
作者：梅堯臣
朝代：宋

遠目不高不可極，朱樓要與浮雲齊。
江流萬古平泱莽，山雨一過寒凄迷。
賈客檣下望吹笛，漁郎浦前看斷霓。
佽飛射蛟水花伏，高士種柳煙條低。
羣雁有時至自北，洪潮到此不更西。
君家隠侯有八詠，風雅未盡留人題。
寄題洪州慈濟師西軒
作者：梅堯臣
朝代：宋

西軒無落暉，所頼西庭竹。
竹間有古葉，竹上有繁綠。
夜雨一洗梢，朝陽似晞沐。
焚香愛此心，自不同諸俗。
寄題洪州李氏涵虛閣
作者：梅堯臣
朝代：宋

耳熟滕閣美，未爲豫章遊。
近聞東湖上，可見西山頭。
朝愛雲氣生，暮數鳥行幽。
主人趣向遠，登覽日不休。
父兄已三人，挂冠此遲留。
他年儻一往，風物詠可周。
寄題滁州豐樂亭
作者：梅堯臣
朝代：宋

泠泠幽谷泉，近在青峯下。
使君去窮源，林外留車馬。
一徑穿篠深，蔽日復瀟灑。
行盡逢泓澄，翠影如可瀉。
雲樹陰其旁，造物將有假。
引水開石池，結宇覆碧瓦。
乃知愛玩心，朝夕未忍捨。
近移溪上石，怪古蒼蘚惹。
芍藥廣陵來，山卉雜夭冶。
春禽時相鳴，賓從不應寡。
欲問淮南趣，還思洛陽社。
勝事已不辜，吟觴無倦把。
寄題滁州醉翁亭
作者：梅堯臣
朝代：宋

瑯琊谷口泉，分流漾山翠。
使君愛泉清，每來泉上醉。
醉纓濯潺湲，醉吟異憔悴。
日暮使君歸，野老紛紛至。
但留山鳥啼，與伴松間吹。
借問結廬何，使君游息地。
借問醉者何，使君閒適意。
借問鎸者何，使君自爲記。
使君能若此，吾詩不言刺。
寄題知儀州太保蒲中書齋
作者：梅堯臣
朝代：宋

中條插遠近，黄河瀉直斜。
蒲坂之城在其涯，渠渠碧瓦十萬家。
官商工農共擾擾，侯獨理齋窗照紗。
侯方守邊聽胡笳，滿屋蓄書凡幾車。
他年不按清商樂，亦莫學種東陵瓜。
老繫戰馬向庭下，厨架整娖齊籤牙。
朝聞鳴雞夕聞鴉，眼昏秋匣生銅花。
兒孫誦習且盈耳，客來休論常山蛇。
寄題石埭權縣樂尉碧瀾亭
作者：梅堯臣
朝代：宋

遥知溪上亭，秋水瀁泠泠。
雲影無時翠，嵐光到底清。
危樓喧晚鼓，驚鷺起寒汀。
聊作淵明飲，臨流酒易醒。
寄題絳守園池
作者：梅堯臣
朝代：宋

老柏麝不食，古色侵青冥。
淺沼龍不入，秋水生浮萍。
屋屢圬堊幾太守，壁上彪蔚遺丹青。
黑石鎸辭澀如棘，今昔往來人不識。
酸睛欲抉無聲形，既不可問不可聽。
懸泉瀉竇晝未停，飛玉貯藍光入屏。
苞潭梁島甲癸丁，蔓刺交綴垂組綎。
蒼官屭槐朋在庭，風蟲日鳥聲嚶嚀。
卉葩木菓黏枝條，集臺脫熱昏痾醒。
樊文韓詩怪若是，徑取一二傳優伶。
仍寄河東薛太守，更與斟酌無閑扃。
寄題蘇子美滄浪亭
作者：梅堯臣
朝代：宋

聞買滄浪水，遂作滄浪人。
置亭滄浪上，日與滄浪親。
宜曰滄浪叟，老向滄浪濱。
滄浪何處是，洞庭相與鄰。
竹樹種已合，魚蟹時可緡。
春羹芼白菘，夏鼎烹紫蓴。
黄柑摘霜晚，香稻炊玉新。
行吟招隠詩，懶戴醉中巾。
憂患兩都忘，還往誰與頻。
昨得滁陽書，語彼事頗真。
曩子初去國，我勉勿迷津。
四方不可之，中土百物淳。
今子居所樂，豈不遠埃塵。
被髮異泰伯，結客非春申。
莫與吳俗尚，吳俗多文身。
蛟龍刺兩股，未變此遺民。
讀書本爲道，不計賤與貧。
當須化閭里，庶使禮義臻。
寄題西洛致仕張比部靜居院四堂
作者：梅堯臣
朝代：宋

張侯歸靜居，堂宇結四隅。
堂中何所有，書畫羅籤厨。
四堂各異名，名異義亦殊。
夷心與會真，內以道德娛。
清白及金蘭，外爲子孫模。
西南夜落蟾，東北朝生烏。
天門風相通，盛衰理可無。
蒨爾松檜樹，間之花石株。
雨晴氣候佳，鄰里或來俱。
遣摘班林筍，共持香粳盂。
飯畢循徑行，不使僮僕扶。
所至舊衣坐，遍歷日過晡。
時遇園果熟，甘漿而粉膚。
就枝掇鮮美，咀味銷冰酥。
以此樂歲月，豈是忘形軀。
禮法不我棄，勞吝不我紆。
上不媿二疎，下不泛五湖。
自有逍遥趣，幸世遭唐虞。
寄題資州錢固秀才道勝堂
作者：梅堯臣
朝代：宋

醮壇舊山下，高卧一儒生。
有室羅經籍，無心取組纓。
芋肥收歲計，柑熟摘霜晴。
暫向京都見，添書入蜀城。
寄題郢州白雪樓
作者：梅堯臣
朝代：宋

楚之襄王問於宋玉，玉時對以郢中歌。
歌爲白雪陽春曲，始唱千人和，再唱百人逐。
至此和者纔數人，乃知高調難隨俗。
後來感槩起危樓，足接浮雲聲出屋。
中古客應無，怊悵鯤魚孟諸宿。
樓傾復構春又春，酒瀉瑠璃烹錦鱗。
青山繞欄看不盡，眼穿盪槳石城人。
去知何在，寒花雨歛自生嚬。
今聞太守新梁棟，試選清喉可動塵。
寄題金州孫御史處陰亭
作者：梅堯臣
朝代：宋

有形則有影，畏影當念形。
日月難久晦，處陰乃暫停。
光照不復離，疾走何所寧。
當是誚尼父，我輩烏忍聽。
結廬雖可託，夜燭亦熒熒。
直躬觀罔兩，將此同醉醒。
寄題開元寺明上人院假山
作者：梅堯臣
朝代：宋

石是青苔石，山非杳藹山。
諸峯生鏡裏，小嶺傍池間。
雨不因雲出，門疑爲客關。
何須費蠟屐，暫到此中閒。
寄題陽武宰王安之慶豐亭
作者：梅堯臣
朝代：宋

官爲人父母，身自奉其親。
結宇後園中，散步以怡神。
寒溫適所適，朝夕饋爾珍。
諸孫同在傍，嬉戲情各均。
庭下香草秀，梁中乳鳥馴。
乳鳥名曰烏，反哺豈不仁。
香茶名曰蘭，相襲使之紉。
二物已可知，百里風俗淳。
寄饒州范待制
作者：梅堯臣
朝代：宋

山水番君國，文章漢侍臣。
古來中酒地，今見獨醒人。
坐嘯安浮俗，談詩接上賓。
何由趨盛府，徒爾望清塵。
寄麥門冬於符公院
作者：梅堯臣
朝代：宋

佳人種碧草，所愛凌風霜。
佳人昔已歿，草色尚蒼蒼。
陸行載以車，水行載以航。
于今五六年，與我道路長。
思人不忍棄，期植寒冢傍。
我嗟復北去，安得畢此喪。
留植精舍中，遠挈防根傷。
他時京峴下，不比野蒿黄。
寒草
作者：梅堯臣
朝代：宋

寒草纔變枯，陳根已含綠。
始知天地仁，誰道風霜酷。
寒菜
作者：梅堯臣
朝代：宋

畦蔬收莫晚，圃吏已能供。
根脆土將凍，葉萎霜漸濃。
不應虛匕筯，還得間庖饔。
旨蓄詩人詠，從來用禦冬。
寒食
作者：梅堯臣
朝代：宋

墳塚徧青山，高低占原谷。
向來路已荒，今迷問樵牧。
涉水到雲林，隔崗聞近哭。
沃酒白楊下，悲風何飋飋。
雨止梨園殘，鳩聲在茅屋。
寒食前一日陪希深遠遊大字院
作者：梅堯臣
朝代：宋

一百五將近，千門煙火微。
閑過少傅宅，喜見老萊衣。
晚雨竹間霽，春禽花上飛。
禪庭清溜滿，幽興自忘歸。
寒食日過荆山
作者：梅堯臣
朝代：宋

山郵雖禁火，嶺樹自生煙。
嗚咽同歸櫓，悲哀欲問天。
泣親非泣玉，流淚劇流泉。
春鮆橫刀膾，何心更食鮮。
寓言
作者：梅堯臣
朝代：宋

寒燈不照遠，光止一室明。
小人不慮遠，義止目前榮。
燈既無久焰，人亦無久情。
誰言結明月，明月豈長盈。
寤寐謠
作者：梅堯臣
朝代：宋

日月晝夜明，中匿暗靄物。
前世有奇疾，五日瞑未歿。
大夫家臣懼，鵲來視之脈不汨。
嘗聞秦繆公，奄奄往帝所，甚樂豈蒼卒。
及乎七日寤，事與此無咈。
果然踰二日，覺語汝忽忽。
從帝游鈞天，天樂聲颺動心骨。
有熊欲援我，我時不敢咄。
帝命我射之，熊死羆來突。
又射又死羆，帝喜笑嗢嗢。
二笥皆有副，拜賜未及發。
見兒在帝側，帝屬翟犬一。
曰俟子壯與，雖得都未悉。
復思古虞舜，勳德如白日。
將以其胄女，而爲七世匹。
是時董安于，受言藏既密。
遂陳鵲所云，錫田嘉彼術。
他日駕四牡，桓桓兵衛出。
矯立道上人，不避從者叱。
願言謁主君，見子光隘溢。
請君去左右，且聞君始疾。
臣實在帝傍，頗有良可詰。
詰見我何爲，見君射熊羆，命中皆不失。
是且曷謂然，晉難其可述。
賜笥與屬犬，解講見終必。
問姓欲以官，欻怳不見質。
姑布子卿能相人，翟婢賤兒真將帥。
馳上常山得寶符，主君自此知無卹。
北登夏屋邀大王，銅枓厨人擊王卒。
夫子姊呼天，摩笄自殺向山窟。
今傳所死山，摩笄名不沒。
其後竹書留兩節，丹砂寫素智氏滅。
嗚呼人事非偶然，滿飲琉璃耳方熱。
寧陵阻風雨寄都下親舊
作者：梅堯臣
朝代：宋

晝夜風不止，寒樹嚎未休。
人言雨殺風，雨急風未柔。
獨扶慈母喪，淚與河水流。
河水有冬竭，淚泉長在眸。
予生五十二，再解官居憂。
昨者母疾亟，骨肉相聚愁。
橐中無一錢，緩急何可求。
母當臨終時，囑我貧莫羞。
隨宜具棺斂，厚貸壓人頭。
死事定無益，生償且無由。
泣涕聽母言，心腸如剜鉤。
小子雖不令，長養恩曷酬。
旦夕期速平，後事勿預謀。
願母强藥食，更延百千秋。
固云莫望我，我魂已飛遊。
語畢忽奄逝，撫膺呼裂喉。
未能一物備，迷亂將安投。
艱窘見風義，乃有令朋儔。
致賻或錢帛，最力李與劉。
禁省及石渠，奠助日不周。
裴楊乞銘蓋，文篆古復遒。
潭饒兩大艦，朝索暮泛浮。
哀憐荷君子，才德慙未脩。
三日違大梁，兩宿此遲留。
聊書同些挽，試託楚人謳。
寶元聖德詩
作者：梅堯臣
朝代：宋

齋誠羽衛陳，庚戌推蓂莢。
靈宮容物備，清廟威儀攝。
遲明導玉輿，出宿戒清堞。
冥濛雲霧低，泱漭乾坤接。
時雪凝九霄，金笳競三疊。
來賓萬國會，受職百神協。
中夜即壇壝，濃陰駁鱗鬣。
及爾圭幣升，煥然星斗曄。
華鍾帝樂張，法從天衢躡。
端門清旭上，肆宥歡聲浹。
寶圖增大號，元曆開皇刼。
吉甫獨何人，詠歌揚聖業。
將次項城阻風舟不能進
作者：梅堯臣
朝代：宋

逆水寒風急，輕舟晚不前。
因來泊古渡，聊且上平田。
草軟行方穩，鶉驚去瞥然。
却尋孤岸遠，吹幘亂華顛。
將行與蔡仲謀飲分席上果得桃
作者：梅堯臣
朝代：宋

曾無千歲人，安見千歲實。
聊效昔所投，瓊瑶報非一。
將行賽昭亭祠喜雨
作者：梅堯臣
朝代：宋

未生潭上雲，空望山中雨。
湛湛陳桂樽，坎坎奏鼉鼓。
蕭蕭靈風來，蹲蹲祝郎舞。
莫言春作遲，但念寒灘阻。
何當發泉源，綠水浸沙渚。
不與農者期，自將舟人語。
定作榜歌行，暮投丹湖浦。
瞻祠草樹失，認嶺煙霞吐。
平吞東南吳，遠带西北楚。
川澤見坡陁，龍蛇蹙鱗膂。
人經興寤歎，事往成前古。
考碑何驗今，塗馬立空廡。
余知骨相貧，豈敢望冥許。
願乘溪流深，滂沛隨徹俎。
將解舟走筆呈表臣
作者：梅堯臣
朝代：宋

昨夜謳吟瀉春酒，今朝波浪下黄河。
主人不暇怱怱別，爲倩流鶑寄語過。
將赴表臣會呈杜挺之
作者：梅堯臣
朝代：宋

莫怪去遲遲，予心君亦知。
膝前嬌小女，眼底寧馨兒。
學語渠渠問，牽裳步步隨。
出門雖不遠，情愛未能移。
將離宣城寄吳正仲
作者：梅堯臣
朝代：宋

吳均詩語多奇揭，苦倩鴛鴦謝明月。
昭亭川上此禽閑，爲寄吳郎我西發。
西歸千里浮輕舟，夜觀蟾光逆水流。
水流東海月西海，各去雖殊意常在。
月偏皎皎隨人行，水亦沄沄非浪改。
酒盆龍杓閑到吟，梅花重葉將誰采。
尉氏縣阮籍嘯堂
作者：梅堯臣
朝代：宋

古城多瘦棘，莽莽連荒臺。
不見長嘯人，黄土空崔嵬。
北顧蓬池上，枯廢生蒿萊。
當時思大梁，還望已徘徊。
今我復懷昔，豈不傷且哀。
鳥呼有遺響，英靈同土灰。
對殘雪懷歐陽永叔
作者：梅堯臣
朝代：宋

窮臘一尺雪，跨春氣逾嚴。
童僕苦病瘃，庭戶無與杴。
日消夜復凍，霰積泥相醃。
懶出獨懷遠，何由寄江帆。
對花有感
作者：梅堯臣
朝代：宋

新花朝竟妍，故花色顦顇。
明日花更開，新花何以異。
對雪憶往歲錢塘西湖訪林逋三首·其一
作者：梅堯臣
朝代：宋

昔乘野艇向湖上，泊岸去尋高士初。
折竹壓籬曾礙過，却尋松下到茅廬。
對雪憶往歲錢塘西湖訪林逋三首·其三
作者：梅堯臣
朝代：宋

樵童野犬迎人後，山葛棠梨案酒時。
不畏尖風吹入牖，更教牀畔覓鴟夷。
對雪憶往歲錢塘西湖訪林逋三首·其二
作者：梅堯臣
朝代：宋

旋燒枯栗衣猶濕，去愛峯前有徑開。
日暮更寒歸欲懶，無端撩亂入船來。
小村
作者：梅堯臣
朝代：宋

淮闊州多忽有村，棘籬疎敗謾爲門。
寒雞得食自呼伴，老叟無衣猶抱孫。
野艇鳥翹唯斷纜，枯桑水齧只危根。
嗟哉生計一如此，謬入王民版籍論。
就野人買兔
作者：梅堯臣
朝代：宋

霜濃草白兔初肥，蒼鶻調拳獵犬携。
剩付錢刀買庖餗，不須緣徑更求蹄。
尹子漸歸華産茯苓若人形者賦以贈行
作者：梅堯臣
朝代：宋

因歸話茯苓，久著桐君籍。
成形得人物，具體存標格。
神岳畜粹和，寒松化膏液。
外凝石稜紫，內藴瓊腴白。
千載忽旦暮，一朝成琥珀。
既瑩毫芒分，不與蚊蚋隔。
拾芥曾未難，爲器期增飾。
至珍行處稀，美價定多益。
尹師魯治第伐樗
作者：梅堯臣
朝代：宋

伊人利營構，思欲新其居。
匠築經舊址，簷楹礙高樗。
且云忍不伐，何以成吾廬。
人言此樹古，百怪所憑依。
獨秉一定議，自將羣俗違。
乃俾執柯者，丁丁霜刃揮。
殲殞條百尺，橫朴株數圍。
從茲朝夕間，不聞鳥雀喧。
既能考子室，而復高其門。
周也昔騁辯，得以不材論。
工今誠匪度，敬害安可存。
舟檝且非藉，薪爨聊用燔。
莫比溝中斷，區區望犧樽。
尹陽尉耿傳惠新栗
作者：梅堯臣
朝代：宋

金行氣已勁，霜實繁林梢。
尺素走下隸，一奩來遠郊。
中黄比玉質，外刺同芡苞。
野人寒齋會，山爐夜火炮。
梨慚小兒嗜，茗憶麤官拋。
此焉真可貺，遽爾及衡茅。
山中夜行
作者：梅堯臣
朝代：宋

孤客心多恐，寒風夜度溪。
山長羸馬困，月黑怪禽啼。
遠火生樵舍，荒榛亂野蹊。
喜言林館近，聞犬入猶迷。
山光寺
作者：梅堯臣
朝代：宋

古橋經廢寺，蒼蘚舊離宮。
柏殿秋陰冷，蓮堂暮色空。
鳥啼山藹裏，僧語竹林中。
寂寞蕪城近，蕭蕭牧笛風。
山村行
作者：梅堯臣
朝代：宋

征馬去不息，幽禽隨處聞。
深源樹蓊鬰，曲塢花芬蒀。
澹澹平田水，濛濛半嶺雲。
長鬟弄春女，溪上自湔裙。
山茶花樹子贈李廷老
作者：梅堯臣
朝代：宋

南國有嘉樹，花若赤玉杯。
曾無冬春改，常冒霰雪開。
客從天目來，移比瓊與瑰。
贈我居大梁，蓬門方塵埃。
舉武尚有礙，何地可以栽。
每游平棘侯，大第夾青槐。
朱欄植奇卉，摩碧爲壅臺。
於此豈不宜，亟致勿徘徊。
將看榮茂時，莫嗤寒園梅。
山行冒雨至村家
作者：梅堯臣
朝代：宋

雨急芹泥滑，禽鳴苦竹秋。
野香生草木，雲潤上衣裘。
入石纔通馬，穿林忽隠牛。
山家多淺井，下照碧峯頭。
岸貧
作者：梅堯臣
朝代：宋

無能事耕穫，亦不有雞豚。
燒蚌曬槎沫，織蓑依樹根。
野蘆編作室，青蔓與爲門。
稚子將荷葉，還充犢鼻裩。
嶺雲
作者：梅堯臣
朝代：宋

片雨過青天，山雲歸絕嶺。
林際隠微虹，溪中落行影。
還看隴首飛，復愛山間靜。
川上田家
作者：梅堯臣
朝代：宋

斜光隔河明，入照桑柘下。
臯壠生麥苗，青青尚堪把。
遠見牛羊歸，相親童稚野。
醉歌秋草間，頗與世家寡。
巧婦
作者：梅堯臣
朝代：宋

巧婦口流血，辛勤非一朝。
莠荼時補紩，風雨畏漂摇。
所託樹枝弱，而嗟巢室翹。
周公誠自感，聊復賦鴟鴞。
己卯歲紫微謝公赴南陽過葉縣陪遊興慶精舍題名壁間而去庚辰歲余來按田因訪舊跡衋然於懷故作此謠以志其悲
作者：梅堯臣
朝代：宋

昔與南陽太守行，車騎休時訪庭柏。
今來重看壁間題，太守已爲泉下客。
獨留清血是門人，怊悵便令生死隔。
希深惠書言與師魯永叔子聰幾道遊嵩因誦而韻之
作者：梅堯臣
朝代：宋

聞君奉宸詔，瑞祝疑靈岫。
山水聊得游，志願庶可就。
豈無朋從俱，况此一二秀。
方蘄建春陌，十刻殘晝漏。
初經緱氏嶺，古柏尚鬰茂。
却過轘轅關，巨石相撐鬭。
夕齋禮神祠，法衮被藻繡。
畢事登山椒，常服更短後。
從者十數人，輕齎不爲陋。
是時天清陰，力氣勇奔驟。
雲巖杳虧蔽，花草藏澗竇。
傍林有珍禽，驚聒若避彀。
盤石暫憩休，泓泉助吞漱。
上窺玉女窗，嶄絕非可構。
下玩搗衣碪，焜耀金紋透。
尹子體雄恔，攀緣愈習狃。
歐陽稱壯齡，疲軟屢顛踣。
競歡相扶持，芒屩恣踐蹂。
八僊存故壇，三醉孰云謬。
鄙哉封禪碑，數字昔鎸鏤。
偶誌一時事，曷虞來者詬。
絕頂瞰諸峯，隘然輕宇宙。
遥思謝塵煩，欲知羣鳥獸。
韓公傳石室，聞之固已舊。
當時興稍衰，不暇苦尋究。
東崖暗壑中，釋子持經咒。
于今二十年，飲食同猿狖。
君子聆法音，充爾溢膚腠。
嘗期躡屐過，吾儕色先愀。
遂乖真諦言，茲亦甘自咎。
中頂會幾望，凉蟾皓如晝。
紛紛坐談謔，草草具觴豆。
清露濕巾裳，誰人苦羸瘦。
便即忘形骸，胡爲戀纓綬。
或疑桂宮近，斯語豈狂瞀。
歸來遊少室，崷崒殊引脰。
石室迢遞過，探訪仍邂逅。
捫蘿上岑邃，僊屋何廣袤。
乳水出其間，涓涓自成溜。
凡骨此熏蒸，靈真安可覯。
霞壁幾千尋，四字侔篆籀。
咸意苔蘚文，誠爲造化授。
標之神清洞，民俗未嘗遘。
忽覺風雨冥，無能久瞻扣。
怱怱遂宵征，勝事皆可復。
俚歌縱喧譁，怪說多駮糅。
凌晨關塞陽，追賞顔匪厚。
窮極四百里，寧憚疲左右。
昨朝書報予，聞甚醉醇酎。
所嗟遊遠方，心焉倍如疚。
希深所居官舍新得相府蔬圃以廣西園
作者：梅堯臣
朝代：宋

楚相拔葵後，蕭條三畝餘。
煙畦偶連軫，蕙圃得增墟。
便欲開春沼，何妨薙野蔬。
始添臺榭美，况近子雲居。
希深本約遊西溪信馬不覺行過據鞍聯句
作者：梅堯臣
朝代：宋

有意訪西溪，順途吟思迷。
及茲詢野老，已恨過芳蹊。
醉客但多興，幽禽空自啼。
無由駐金勒，林表日光低。
希深洛中冬夕道話有懷善慧大士因探得江字韻聯句
作者：梅堯臣
朝代：宋

彼有上人者，妙談心所降。
達空知不二，觀行本無雙。
久阻飄花席，因思響雪窗。
社中雖得遠，方外自非龐。
夢幻慙他刼，風塵厭此邦。
終期親道樹，何必憶重江。
師厚云蝨古未有詩邀予賦之
作者：梅堯臣
朝代：宋

貧衣弊易垢，易垢少蝨難。
羣處裳带中，旅升裘領端。
藏跡詎可索，食血以自安。
人世猶俯仰，爾生何足觀。
師厚明日歸南陽夜坐有懷
作者：梅堯臣
朝代：宋

明朝子當去，我若雲失龍。
龍歸雲未歸，索莫將安從。
半夜出戶望，參畢已正中。
倏然變陰黑，烈烈鳴窗風。
窗鳴不得寐，擁被一悲翁。
師厚生日因以詩贈
作者：梅堯臣
朝代：宋

龍驥産龍駒，良金出良冶。
良冶無頑礦，龍駒豈凡馬。
致遠在御徒，作礪由工者。
君子生慶門，詩書未嘗捨。
進道期日隆，無愧金馬下。
師厚與胥氏婦來奠其姑
作者：梅堯臣
朝代：宋

雙裾來此室，慟器拜靈牀。
魂衣想髣髴，薄酒湛其觴。
含悽撫孤稚，拭淚問平常。
我生都無如，仰看燕在梁。
平山堂留題
作者：梅堯臣
朝代：宋

蜀岡莽蒼臨大邦，雄雄太守駐旌幢。
相基樹楹氣勢厖，千山飛影橫過江。
峯嶠俯仰如奔降，雷塘坡小鸂鶒雙。
陸羽井苔黏瓦缸，煎鐺瀉鼎聲淙淙。
雨牙鳥爪不易得，碾雪恨無居士龐。
已見宣城謝公陋，吟看遠岫通高窗。
幽廟
作者：梅堯臣
朝代：宋

老狐依叢祠，妖橫起百怪。
巢梟助鳴聲，穴兔資狡膾。
巫紿神靈言，俗奏飲食拜。
三年空禱祈，萬疾無愈差。
膻臊日已熾，疑畏誰敢懈。
近者勇丈夫，發揭窟乃壞。
始時驚其狂，今盡喜其快。
尨茸毛尚存，獨使尾徒大。
廟貌更一新，願以邪爲戒。
幾道隰州判官
作者：梅堯臣
朝代：宋

清曉赴國門，西風生早凉。
天地大道出，苑樹短亭傍。
相看車馬色，共照池水光。
舉酒酒非淺，明朝誰重觴。
話別語難盡，去後空回腸。
計彼行路遠，幾日至洛陽。
洛陽多舊友，一一道相望。
失意非憔悴，懷昔無悲傷。
無由戀中國，不久之南方。
音書儻能問，鴻雁亦將翔。
此外念出處，便爲參與商。
到官秋節晚，塞近百草黄。
定隨劉武威，校獵赤土崗。
余方楓林下，野艇泛滄浪。
弄月江波闊，罥衣菱荇香。
雖知各有適，未免涕霑裳。
操袂却引顧，煙蕪平夕陽。
獨回唯鳥影，相與過林塘。
朋遊頓茲減，客心仍未央。
度支蘇才翁挽詞三首·其一
作者：梅堯臣
朝代：宋

二十識君貌，交游非一朝。
魄光沉碧海，志業隕青霄。
洛客舊爲社，楚人今作招。
素車京峴路，應不似嶣嶤。
度支蘇才翁挽詞三首·其三
作者：梅堯臣
朝代：宋

自昔愛春物，罇深眼底紅。
日斜花在落，身醉客西東。
歿歎千年隔，生悲百事空。
君嘗知此理，不悞學陶公。
度支蘇才翁挽詞三首·其二
作者：梅堯臣
朝代：宋

盛世雖多士，唯公與衆殊。
高才飛健鶻，逸句吐明珠。
未入周官采，爭持楚璞模。
莫悲泉骨朽，青史見賢愚。
廖秀才歸衡山縣
作者：梅堯臣
朝代：宋

千里倦爲客，秋歸烏榜輕。
過林湘橘暗，收潦楚江清。
晚泊親鷗鷺，殘芳襲杜蘅。
長沙幾日到，天際見高城。
廟子灣下作
作者：梅堯臣
朝代：宋

廟子灣下百尺船，杞人楚人相雜牽。
水底老蜃倚以怪，樹頭挂紙吹作錢。
江蛟海鵾千萬里，軒風簸日蠻島邊。
長安舊去天尺五，此在大梁眉睫前。
高冠長劍乃不畏，沙雨夜起噴腥涎。
廟子灣辭
作者：梅堯臣
朝代：宋

我之東來兮過彼雍丘，舟師奏功兮濁水湍流。
歷長灣兮勢曲鉤，傾高斗折兮若奔虬。
潛伏怪物兮深幽幽，發作暴漲兮爲潮頭。
土人立祠兮在彼沙洲，老木蒼蒼兮蟬噪啾啾。
輸卒引繂兮蓬首裸體劇縲囚，赤日上煎兮膠津蹙氣塞咽喉。
胸盪肩挨同軛牛，足進復退不得休。
竟持紙幣挂廟陬，微風飄揚如喜收。
我今語神神聽不，何不歸海事陽侯。
穹魚大龜非爾儔，奚必區區此汴溝。
驚愚駭俗得肴羞，去就當决何遲留。
廢井
作者：梅堯臣
朝代：宋

陻廢不知年，石欄蒼蘚澀。
渴心空自煩，長綆曾誰汲。
無復語滄波，坎蛙奚所及。
廣陵歐陽永叔贈寒林石硯屏
作者：梅堯臣
朝代：宋

磷磷石岸上，濃淡樹林分。
隔水見寒島，暗枝藏宿雲。
賢哉吾益友，持以贈離羣。
琥珀不須問，中心多化蚊。
廨後木芙蓉
作者：梅堯臣
朝代：宋

託根地雖卑，凌霜花亦茂。
物稟固不遷，人情自爲陋。
幸與時菊開，誰嗟發孤秀。
楚人搴木末，已見離騷就。
廷老傳沛語戲作
作者：梅堯臣
朝代：宋

夷門市裏侯嬴老，公子時能釋禮過。
莫問孟嘗招致客，薛中遺俗尚應多。
建德新牆詩
作者：梅堯臣
朝代：宋

山廨不營堵，筠篁爲密籬。
初年固可蔽，晏歲不能支。
已被巢蜂蠹，復爲荒葛虆。
夏雨久枯脆，秋風遂傾敧。
雞鶩恣穿逸，牛羊來踐窺。
我議欲板築，羣走皆不怡。
首吏先進白，土踈不可爲。
潦雨忽暴集，澗流如突馳。
我心賾其極，斯語其見欺。
用竹乃戶率，破得緣而私。
冬斂葺西角，春調完北陲。
循環日有壞，煩擾無虛時。
介决弗爾惑，遂飭闢其基。
榛莽一芟去，畚鍤能悅隨。
膏潤非朽壤，峭削隠金鎚。
荏苒未踰月，屹如長雲垂。
疏壍備水害，既圬復蓬茨。
豈唯禦貛豹，亦以防狐狸。
且有內外隔，絕聞閭巷卑。
安然茲燕息，來者勿吾隳。
建溪新茗
作者：梅堯臣
朝代：宋

南國溪陰暖，先春發茗芽。
采從青竹籠，蒸自白雲家。
粟粒烹甌起，龍文御餠加。
過茲安得比，顧渚不須誇。
弔仲源
作者：梅堯臣
朝代：宋

世家吳季子，皇籍漢諸孫。
嘒管行車失，虛堂隠几存。
枝摧從玉樹，星殞自天垣。
寧復下貧賤，停驂來里門。
弔唐俞
作者：梅堯臣
朝代：宋

通閨年最少，才俊罕能雙。
鵩去塵棲室，魂歸霧起窗。
慈親流漢水，愛妾返荆江。
一稚纔能語，煢然寄遠邦。
弔李膺辭
作者：梅堯臣
朝代：宋

陰蜺橫天，長劍欲抉，匣穎未露兮精鋼已折。
層冰塞川，猛炬方烈，凝氣未銷兮高焰已滅。
雖忠毅之有志兮，當衰運之閉結。
嗟身禍之不免兮，甘就死於縲絏。
何賢者之景慕兮，或自表而謝絕。
惟荀公之獲御兮，見顔間之氣悅。
奚服媚之若茲兮，蓋操秉乎峻節。
風裁獨高而罕接兮，號龍門而無凡轍。
允簡亢不容於時兮，玉雖碎而猶潔。
痛漢綱之頹圮兮，又何毀乎賢哲。
歷千古而可悲兮，故余不得而面結。
叨此邦而長民兮，過舊壠而增咽。
嗟異代之有遇兮，若登履乎閫闑。
對風樹之蕭蕭兮，想魂氣之未竭。
聊感槩於斯兮，寫憂心之惙惙。
弔瑞新和尚
作者：梅堯臣
朝代：宋

示化何悲戚，俱焚只衲衣。
已隨原火盡，空見野雲飛。
寫影誰方丈，栽松舊翠微。
當年渡江鉢，弟子獨將歸。
弔石曼卿
作者：梅堯臣
朝代：宋

前時京師來，對馬嘗相揖。
埃塵正滿衢，笑語曾未及。
雖然恨莫親，往往聞風什。
星斗交垂光，昭昭不可挹。
獨哦秋露中，豈顧衣裘溼。
酒杯輕宇宙，天馬難羈縶。
今朝我還都，但見交朋泣。
借問泣者誰，曼卿魂已蟄。
堂堂豪傑姿，遂爾一棺戢。
君生寒月明，君沒寒月入。
月入還復升，精魄寧未集。
孤墳細草遍，翠碣嗟新立。
弔礦坑惠燈上人
作者：梅堯臣
朝代：宋

生棲雲際巘，沒葬寺傍村。
破案殘經卷，新墳出樹根。
松悲隔溪路，月照舊山門。
自昔多詩句，而今幾許存。
弔裴易進士
作者：梅堯臣
朝代：宋

力學未及仕，口中已含珠。
賦命固所負，讀書非所辜。
斂送有兄弟，哭泣無妻孥。
惟此靡薄厚，必竟同一途。
弟得臣歸覲并州
作者：梅堯臣
朝代：宋

知君歸去心，已逐秋風起。
明發登太行，遠將望汾水。
藹藹白雲下，吾親正居此。
拜慶曷爲榮，新除一官美。
弟得臣殿丞簽判越州
作者：梅堯臣
朝代：宋

再爲會稽行，聊問會稽美。
禹穴遷所探，秦望斯所紀。
年代已浸深，書碑必亡矣。
剡溪有樵風，其事恐非是。
買臣千載後，得無負薪子。
黄庭昔換鵝，道士儻不死。
行當訪其真，願以鵝報爾。
慎勿笑我癡，萬事難可擬。
摘筍復盈檐，緡魚新出水。
此又食之珍，因書悉條理。
弟著作宰南陵
作者：梅堯臣
朝代：宋

新買紫騮馬，欲歸清弋江。
去彈琴雁獨，來認舄鳬雙。
橐實收盈篚，濃醅熟滿缸。
弟兄相憶否，風燭舊西窗。
張仲通追賦洛中雜題和嘗歷覽者六章·伊川
作者：梅堯臣
朝代：宋

山斷瀉伊流，灘聲朝暮急。
東渡馬將登，西堤人已立。
日看東西舟，爭途如不及。
誰見捕魚郎，寒蓑雨中濕。
張仲通追賦洛中雜題和嘗歷覽者六章·大字寺
作者：梅堯臣
朝代：宋

庭中兩大樹，池上千竿竹。
竹有紅淚班，樹無衆鳥宿。
昔日白傅歸，愛吟裴令續。
間流水西園，翻然入他族。
張仲通追賦洛中雜題和嘗歷覽者六章·洛州
作者：梅堯臣
朝代：宋

上陽宮樹影，不隨寒波流。
天津橋下石，激響無時休。
至清自照物，遇險豈能柔。
東過白馬去，凡經幾千秋。
張仲通追賦洛中雜題和嘗歷覽者六章·潛溪
作者：梅堯臣
朝代：宋

寒溪隨山迴，脩竹隠深寺。
頗逢老僧談，能憶先到事。
白栝聖君憐，緋花土人蒔。
不到三十秋，依稀猶可記。
張仲通追賦洛中雜題和嘗歷覽者六章·石樓
作者：梅堯臣
朝代：宋

山腰古石樓，杳藹石梯上。
低窺巖際樹，對見龕中像。
簷中嵩雲飛，檻逼伊湍響。
同遊已零落，歲月成俯仰。
張仲通追賦洛中雜題和嘗歷覽者六章·蘄竹
作者：梅堯臣
朝代：宋

顋肥節腦瘦，蘄水長笛材。
洛陽袁氏塢，此竹舊移來。
雪霰飽已久，竅星誰爲開。
與君作龍吟，吹發江南梅。
張侍郎中隠堂
作者：梅堯臣
朝代：宋

疇昔人歸老，於茲望白雲。
門高知後慶，賓至誦先芬。
草樹中園秀，衣冠舊里聞。
寧同江令宅，寂寞向淮濆。
張堯夫寺丞改葬挽詞三首·其一
作者：梅堯臣
朝代：宋

洛陽交舊裏，過半已凋殘。
在昔義投漆，最先悲闔棺。
誰知二紀水，重卜九原安。
聞說塞門路，白楊風更寒。
張堯夫寺丞改葬挽詞三首·其三
作者：梅堯臣
朝代：宋

舊墳爲潤齧，新塚得山深。
斬木來荒路，移松出近岑。
黄鸝啼棘上，玉女問泉音。
强作挽人唱，儻知哀感心。
張堯夫寺丞改葬挽詞三首·其二
作者：梅堯臣
朝代：宋

當時嗟遽歿，二子未能言。
頻歲折丹桂，買塋遷陸渾。
重銘太史筆，不替故人恩。
爲善有終慶，此焉天意存。
張太素之邠幕
作者：梅堯臣
朝代：宋

應幕向豳郊，晨裝辭郟鄏。
長亭欲少留，飛鵠初成曲。
魯酒上離顔，行塵生驥足。
悠悠關戍遥，黤黤煙雲屬。
塞邑多苦寒，國風遺舊俗。
寄音文醼餘，莫待霜條綠。
張子野赴官鄭州
作者：梅堯臣
朝代：宋

盡室寄東里，一官辭上都。
只應乘小駟，寧肯躡雙鳬。
秋雨生陂水，高風落廟梧。
梅山爲余訪，還有舊家無。
張斯立遂州司理
作者：梅堯臣
朝代：宋

自身買馬箠，爲婦置羃䍦。
將出咸陽門，同涉蜀道危。
疇昔未祿仕，日夕講書詩。
不能青雲高，乃作黄綬卑。
前人未遇時，往往甘棲遲。
如築九層臺，始起一板基。
雖然用功深，歲久終莫隳。
我今惜君行，無力可致之。
去勿藉芳草，世俗多夸毗。
張法曹歸闕
作者：梅堯臣
朝代：宋

海底日未上，屋頭羣雀喧。
晨興溪館迥，坐聽櫓聲煩。
出戶望行舸，羨心如野猿。
暮春余亦去，爲見故人言。
張淳叟獻詩永叔同永叔和之
作者：梅堯臣
朝代：宋

張君獻詩詩詞巧，美女插花嬌醉春。
公答七言夸筍笴，我無千里學騏驎。
夜吟謝朓澄江練，露濕陶潛漉酒巾。
歸去應將錦囊貯，已勝珠玉莫愁貧。
張聖民學士出御書并法帖共閱之
作者：梅堯臣
朝代：宋

冰膠楚舸歲將窮，廣陵別乘憐老翁。
殷勤來邀强一往，虛堂肴酒羅甘豐。
我病胃寒不下咽，匕筯謾舉叨席中。
主人欲客心意歡，出以飛帛騰龍鸞。
刑政二字布楷法，古今書帖未足觀。
坐間杜子好弄筆，詆譏前輩無全完。
一見寶蹤天下妙，稽首贊仰舌吻乾。
如此別識已太險，我不頌詠還應難。
張聖民席上聽張令彈琴
作者：梅堯臣
朝代：宋

一聽履霜霜滿足，再聽綠水聲緣谷。
我行日月候春波，嫩苔沙雨侵魚目。
漁歌晚唱泛水來，天浸滄浪光可掬。
坐中此意自絃生，中郎五弄人難熟。
人知難熟獨善彈，彈拍未終脂駕速。
鄭衛古來多喜聞，卒章爲我歌淇奧。
張聖民席上賦紅梅
作者：梅堯臣
朝代：宋

吾家有嘉樹，紅蕊開朝霧。
笑杏少清香，鄙梅多俗趣。
江都別乘居，似見句溪圃。
坐中勿苦疑，結子看春暮。
張脩赴威勝軍判官
作者：梅堯臣
朝代：宋

青驪渡河水，俠氣動刀環。
入幕沙塵暗，臨風鼓角閑。
地形通栢谷，秋色滿榆關。
誰復輕儒者，難淹筆硯間。
彥國通判絳州
作者：梅堯臣
朝代：宋

結交時未久，情親心已照。
氛埃外自遣，風月還同調。
復與任浮沉，未嘗趨近要。
以此雖處貧，寧防俗者誚。
今將辭我去，盡日來談笑。
窮巷敞茅茨，高言出廊廟。
且作朱韍行，聊能發光耀。
當亦就銅墨，遠之江海徼。
山郭寂無喧，雲川不妨釣。
所嗟胡越人，千里煩登眺。
彩霓亭
作者：梅堯臣
朝代：宋

高出嶺頭樹，俯窺城下溪。
半山飛急雨，舉手弄晴霓。
曠望已無極，萬緣都與齊。
自嗟來獨晚，征棹苦言西。
彼鴷吟
作者：梅堯臣
朝代：宋

斷木喙雖長，不啄柏與松。
松柏本堅直，中心無蠹蟲。
廣庭木云美，不與松柏比。
臃腫質性虛，杇蝎招猛觜。
主人赫然怒，我愛爾何毀。
彈射出窮山，羣鳥亦相喜。
啁啾弄好音，自謂得天理。
哀哉彼鴷禽，吻血徒爲爾。
座鸇不搏擊，狐兔縱橫起。
況茲樹腹怠，力去宜濱死。
往東流江口寄內
作者：梅堯臣
朝代：宋

艇子逐溪流，來至碧江頭。
隨山知幾曲，一曲一增愁。
巢蘆有翠鳥，雄雌自相求。
擘波投遠空，丹喙橫輕鯈。
呼鳴仍不已，共啄向蒼洲。
而我無羽翼，安得與子遊。
後園桃李花
作者：梅堯臣
朝代：宋

後園桃李花，灼灼復皎皎。
南枝開已繁，北枝縈尚少。
蘤萼相輝映，根本自鈎繞。
無爲驚風吹，紛紛逐飛鳥。
徐元輿見邀與諸君同遊至峯山溪上作
作者：梅堯臣
朝代：宋

春霽重行行，行行在墟里。
攄懷厭樓觀，寓興欣山水。
斷壁翠連雲，寒流清見底。
主人開綠樽，下馬臨芳芷。
澄溜瀉灣漘，跳波生石齒。
園林始弄萼，臯壠時鳴雉。
談謔忘機心，笑言驚俗耳。
曠哉茲日遊，何羨稽山美。
徒步訪李宣叔宣叔有詩依韻答
作者：梅堯臣
朝代：宋

渡河誰道去，我重子雲才。
鴻雁汀洲去，牛羊井落徠。
乍行初覺倦，暫語不能該。
日色看看暮，將歸意復迴。
得孫仲方畫美人一軸
作者：梅堯臣
朝代：宋

駿駒少馴良，美女少賢德。
嘗聞敗君駕，亦以傾人國。
因觀壁間畫，筆妙仍奇色。
持歸非奪好，來者恐爲惑。
得山雨
作者：梅堯臣
朝代：宋

急雨射蒼壁，濺林跳萬珠。
山根水壅壑，漫竅若注壺。
得曾鞏秀才所附滁州歐陽永叔書答意
作者：梅堯臣
朝代：宋

客從淮上來，往問故人信。
袖銜藤紙書，題字遠已認。
既喜開其封，固覺減吾吝。
新詩不作寄，乃見子所慎。
向來能如今，豈有得觀釁。
南方歲苦熱，生蝗復饑饉。
憂心日自勞，霜髮應滿鬢。
知予欲東歸，曉夕目不瞬。
貧難久待乏，薄祿藉霑潤。
雖爲委吏冗，亦自甘以進。
相望未得親，終朝如抱疹。
得李殿丞端州硯
作者：梅堯臣
朝代：宋

鮫龍所窟處，其石美且堅。
蠻匠斲爲硯，漢官求費錢。
持歸向都邑，爭乞如瓦磚。
豈識萬里險，謬竊好事傳。
得歐陽永叔回書云見來客問予動靜備詳
作者：梅堯臣
朝代：宋

昨日使人回，聞君與之坐。
君問我何爲，但云思寡過。
寡過真未能，得便北窗卧。
此趣今已深，世間誰與和。
得沙苑榅桲戲酬
作者：梅堯臣
朝代：宋

蒺藜已枯天馬歸，嫩蠟籠黄霜冒榦。
不比江南楂柚酸，橐駝載與吳人看。
得王介甫常州書
作者：梅堯臣
朝代：宋

斜封一幅竹膜紙，上有文字十七行。
字如瘦棘攢黑刺，文如溫玉爛虹光。
別時春風吹榆莢，及此已變蒹葭霜。
道途與弟奉親樂，後各失子懷悲傷。
到郡紛然因事物，舊守數易承蔽藏。
搜姦證繆若治絮，蚤虱盡去煩爨湯。
事成條舉作書尺，不肯勞人魚腹將。
魚沉魚浮任所適，偶能及我爲非常。
勤勤問我詩小傳，國風纔畢葛屨章。
昔時許我到聖處，且避俗子多形相。
未即寄去慎勿怪，他時不惜傾箱囊。
知君亦欲此從事，君智自可施廟堂。
何故區區守黄卷，蠹魚尚恥親芸香。
我今正值雁南翔，報書與君倒肺腸。
直須趁取筋力强，炊粳烹鱸加桂薑。
洞庭綠橘包甘漿，舊楚黄橙綿作瓤。
東山故遊携舞孃，不飲學舉黄金觴。
谿如罨畫水泱泱，刺船靜入白鷺傍。
菱葉已枯鏡面凉，月色飛上白石牀。
坐看魚躍散星芒，左右寂寂夜何長。
烏棲古曲傳吳王，千年萬年歌未央。
莫作腐儒針膏肓，莫作健吏繩餓狼。
儻如龔遂勸農桑，儻如黄霸致鳳皇。
來不來，亦莫愛嘉祥。
得福州蔡君謨密學書并茶
作者：梅堯臣
朝代：宋

薛老大字留山峯，百尺倒插非人蹤。
其下長樂太守書，矯然變怪神淵龍。
薛老誰何果有意，千古乃與奇筆逢。
太守姓出東漢邕，名齊晉魏王與鍾。
尺題寄我憐衰翁，刮青茗籠藤纏封。
紙中七十有一字，丹砂鐵顆攢芙蓉。
光照陋室恐飛去，鎖以漆篋緘重重。
茶開片銙碾葉白，亭午一啜驅昏慵。
顔生枕肱飲瓢水，韓子飯齏居辟雍。
雖窮且老不媿昔，遠荷好事紓情悰。
得陳天常屯田斑筇竹二枚
作者：梅堯臣
朝代：宋

客初西蜀來，遺我雙筇竹。
上有紅淚斑，斷非湘娥哭。
嘗聞帝魂哀，嚎血滴草木。
春露洒更鮮殷痕侵粉綠。
截爲扶衰杖，萬里出浴谷。
今來入我手，君勤意有囑。
區區四十年，重趼生兩足。
冠丱三男子，且與詩書讀。
翁雖文章窮，尚以字遮目。
忍棄不以教，携歸事樵牧。
故茲九節贈，用助老追逐。
楊朱非爲岐，賈誼非爲鵩。
及其悲慟時，豈不沾盈掬。
揮之儻著物，無迹染林麓。
因持此竹紋，勿歎前人獨。
得雷太簡自製蒙頂茶
作者：梅堯臣
朝代：宋

陸羽舊茶經，一意重蒙頂。
比來唯建谿，團片敵金餠。
顧渚及陽羨，又復下越茗。
近來江國人，鷹爪夸雙井。
凡今天下品，非此不覽省。
蜀荈久無味，聲名謾馳騁。
因雷與改造，带露摘牙穎。
自煑至揉焙，入碾只俄頃。
湯嫩乳花浮，香新舌甘永。
初分翰林公，豈數博士冷。
醉來不知惜，悔許已向醒。
重思朋友義，果决在勇猛。
倏然乃以贈，蠟囊收細梗。
吁嗟茗與鞭，二物誠不幸。
我貧事事無，得之似贅癭。
得韓持國書報新作茅廬
作者：梅堯臣
朝代：宋

聞君作茅廬，正在西軒西。
定移舊蔬圃，稍改新藥畦。
其高如伯鸞，况亦有隠妻。
今方漢德盛，不必之會稽。
得餘干李尉書錄示唐人于越亭詩因以寄題
作者：梅堯臣
朝代：宋

餘水之于越之鄙，築基相對琵琶尾。
琵琶日日有秋聲，雁過洞庭風入葦。
南斗戛湖波不起，長刀剡鋒碧耳耳。
姱娥夜出在寒溪，青銅瑩磨光幾里。
朝因吳客幅蒲輕，滿紙如蠶書可喜。
志來上人寄示酴醾花并壓磚茶有感
作者：梅堯臣
朝代：宋

京都三月酴醾開，高架交垂自爲洞。
素葉層層紫蕊香，釀歸光祿春生甕。
東陌西池走鈿車，芳林廣囿飛朱鞚。
二年不到大梁城，江邊淚滴肝腸痛。
況茲齒髮漸衰老，已是憂愁不如衆。
宣城北寺來上人，獨有一叢盤嫩蕻。
去歲遊吳求不得，今朝還喜自持送。
眼底雖同往日看，樽前所憶皆成夢。
又置新茶采雨前，鳥觜壓磚雲色弄。
對花却酒煑香泉，强詠才慙非白鳳。
忠上人携王生古硯誇余云是定州漢祖廟上瓦爲之因作詩以答
作者：梅堯臣
朝代：宋

硯取漢廟瓦，誰恤漢廟隳。
重古一如此，吾今對之悲。
既寶若圭璧，未知爲用時。
思遠寄師厚
作者：梅堯臣
朝代：宋

馬蹄踐霜雪，不畏道路寒。
游子重衣裘，慈母懸心肝。
懸心幾千里，冉冉歲已殘。
大河今漸涸，遠目常不乾。
度雁朝夕聞，尺書寄亦難。
願同車輪復，勿比弦上丸。
悲書
作者：梅堯臣
朝代：宋

悲愁快於刀，內割肝腸痛。
有在皆舊物，唯爾與此共。
衣裳昔所製，篋笥忍更弄。
朝夕拜空位，繪寫恨少動。
雖死情難遷，合姓義已重。
吾身行將衰，同穴詩可誦。
悼亡三首·其一
作者：梅堯臣
朝代：宋

結髮爲夫婦，於今十七年。
相看猶不足，何況是長捐。
我鬢已多白，此身寧久全。
終當與同穴，未死淚漣漣。
悼亡三首·其三
作者：梅堯臣
朝代：宋

從來有脩短，豈敢問蒼天。
見盡人間婦，無如美且賢。
譬令愚者壽，何不假其年。
忍此連城寶，沉埋向九泉。
悼亡三首·其二
作者：梅堯臣
朝代：宋

每出身如夢，逢人强意多。
歸來仍寂寞，欲語向誰何。
窗冷孤螢入，宵長一雁過。
世間無最苦，精爽此銷磨。
悼子
作者：梅堯臣
朝代：宋

舟行次符離，我子死阿十。
臨之但驚迷，至傷反無泣。
款定始懷念，內若湯火集。
前時喪爾母，追恨尚無及。
邇來朝哭妻，淚落襟袖濕。
又復夜哭子，痛併肝腸入。
吾將仰問天，此理豈所執。
我惟兩男子，奪一何太急。
春鳥獨蔓延，哺巢首戢戢。
惜春三首·其一
作者：梅堯臣
朝代：宋

九十日春無幾日，不堪風雨競吹花。
舞英逐水向何處，泛泛斜溪伴晚霞。
惜春三首·其三
作者：梅堯臣
朝代：宋

春色斗空花亦休，綠園深鎖更誰遊。
殘枝遺萼不中看，暮雨霏霏起暗愁。
惜春三首·其二
作者：梅堯臣
朝代：宋

前日看花心未足，狂風暴雨忽無憑。
此身不及深溪水，隨得殘紅出武陵。
惱儂
作者：梅堯臣
朝代：宋

期我以踏青，花間儻相遇。
果然南陌頭，翩若驚鴻度。
不語强躊躕，羞人映芳樹。
兩心常自憐，兩目空相注。
依依不得親，薄暮還愁去。
記取似丹葩，知開向何處。
愛月
作者：梅堯臣
朝代：宋

終夜每愛月，見月常苦稀。
不雨即雲晦，何能攬光輝。
儻有一夕明，豈畏露濕衣。
素娥領玉兔，孤寡命亦微。
堂堂罕開耀，多是半掩扉。
曾負萬家望，空是隨人歸。
一歲復一歲，白髮思釣磯。
感二鳥
作者：梅堯臣
朝代：宋

雄雌雙好鳥，託棲空樹中。
有蛇出傍穴，噴毒氣如虹。
半夜此驚飛，瞥目隨西東。
有喙不能達，啼雲復嘯風。
迴翔隔歲月，老木高童童。
眼生衆禽噪，雖近未由通。
昨朝煙雨晦，並翼向幽叢。
鷹鸇尚橫集，颺颺意無窮。
感春之際以病止酒水丘有簡云時雨乍晴物景鮮麗疑其未是止酒時因成短章奉答
作者：梅堯臣
朝代：宋

東風固無迹，何處見春歸。
土逐草心坼，雨兼花片飛。
雖憐柔甲長，只恐豔條稀。
君但惜晴景，休言止酒非。
感李花
作者：梅堯臣
朝代：宋

重門雖鏁春風入，先坼桃花後李花。
赤白鬭妍思舊曲，舊聲傳在五王家。
五王不見留華萼，華萼壞來碑缺落。
當時李白欲騎黥，醉向江南曾不錯。
感遇
作者：梅堯臣
朝代：宋

衆默瘖莫辨，衆寐盲不知。
問而使之對，覺而使之窺。
瘖盲自窮矣，所感在一時。
苟昧哲人理，寐默定妍媸。
慈姥山石崖上竹鞭
作者：梅堯臣
朝代：宋

江水浸石壁，峭直無鳥蹤。
穴垂青竹根，瘦蛇愁作龍。
霹靂雨脚入，濕點莓苔封。
世人不得用，八馬今乖慵。
慈姥磯下
作者：梅堯臣
朝代：宋

蘆汀泱漭外，露斂見孤嶂。
行舟每出觀，漸近已殊狀。
傍來認飲牛，正去忽側盎。
水壑陰若舂，野鳥時與相。
且待風色迴，出口始浩蕩。
慈氏院假山
作者：梅堯臣
朝代：宋

風濤舂斷越山骨，聚集奇險成千峯。
碧甕爲潭立涎石，直疑巖底藏蛟龍。
憶吳松江晚泊
作者：梅堯臣
朝代：宋

念昔西歸時，晚泊吳江口。
迴堤遡清風，淡月生古柳。
夕鳥獨遠來，漁舟猶在後。
當時誰與同，涕憶泉下婦。
憶將渡揚子江
作者：梅堯臣
朝代：宋

月暈知天風，舟人夜相語。
平明好挂帆，白浪須出浦。
此身猶在吳，歸夢預到楚。
今日念同來，吾妻已爲土。
憶洛中舊居寄永叔兼簡師魯彥國
作者：梅堯臣
朝代：宋

東堂石榴下，夜飲曉未還。
絺衣濕浩露，桂酒生朱顔。
君同尹與富，高論曾莫攀。
開吐仁義奧，傲倪天地間。
以此爲朋樂，衡門未嘗關。
自從北闕來，擾擾時少閑。
登危欲引望，尚不見雲山。
何由覿夫子，客袂淚瀾斑。
憶遊嵩山
作者：梅堯臣
朝代：宋

四字丹書萬仞崖，神清之洞鎖樓臺。
烟霞極目無人到，鸞鶴今應待我來。
懷悲
作者：梅堯臣
朝代：宋

自爾歸我家，未嘗厭貧窶。
夜縫每至子，朝飯輒過午。
十日九食齏，一日儻有脯。
東西十八年，相與同甘苦。
本期百歲恩，豈料一夕去。
尚念臨終時，拊我不能語。
此身今雖存，竟當共爲土。
戊子三月二十一日殤小女稱稱三首·其一
作者：梅堯臣
朝代：宋

生汝父母喜，死汝父母傷。
我行豈有虧，汝命何不長。
鴉雛春滿窠，蜂子夏滿房。
毒螫與惡噪，所生遂飛揚。
理固不可詰，泣淚向蒼蒼。
戊子三月二十一日殤小女稱稱三首·其三
作者：梅堯臣
朝代：宋

高廣五寸棺，埋此千歲恨。
至愛割難斷，剛性挫以鈍。
淚傷染衣班，花惜落蔕嫩。
天地既許生，生之何遽困。
戊子三月二十一日殤小女稱稱三首·其二
作者：梅堯臣
朝代：宋

蓓蕾樹上花，瑩絜昔嬰女。
春風不長久，吹落便歸土。
嬌愛命亦然，蒼天不知苦。
慈母眼中血，未乾同兩乳。
戊子正月二十六日夜夢
作者：梅堯臣
朝代：宋

自我再婚來，二年不入夢。
昨宵見顔色，中夕生悲痛。
暗燈露微明，寂寂照梁棟。
無端打窗雪，更被狂風送。
戲作常娥責
作者：梅堯臣
朝代：宋

我昨既賦白兔詩，笑他常娥誠自癡。
正值十月十五夜，月開冰團上東籬。
畢星在傍如張羅，固謂走失應無疑。
不意常娥早覺怒，使令烏鵲繞樹枝。
啅噪言語誰可辨，徘徊赴寢搴寒帷。
又將清光射我腹，但覺軫粟生枯皮。
乃夢女子下天來，五色雲擁端容儀。
雕瓊刻肪肌骨秀，聲音柔響揚雙眉。
以理責我我爲聽，何擬玉兔爲凡卑。
百獸皆有偶然白，神靈獨冒由所推。
裴生亦有如此作，專意見責心未夷。
遂云裴生少年爾，謔弄溫軟在酒巵。
爾身屈强一片鐵，安得妄許成怪奇。
翰林主人亦不愛爾說，爾猶自惜知不知。
叩頭再謝沋已去，起看月向西南垂。
戲寄師厚生女
作者：梅堯臣
朝代：宋

生男衆所喜，生女衆所醜。
生男走四鄰，生女各張口。
男大守詩書，女大逐雞狗。
何時某氏郎，堂上拜媼叟。
戲答持燭之句依韻和永叔
作者：梅堯臣
朝代：宋

盧仝只有赤脚婢，吏部曾吟似笑仝。
紅燭射眸從結客，清歌帖耳苦憐翁。
歸時雖已過寒食，芳物猶能逐暖風。
但點紗籠續清夜，西園遊興古何窮。
戲謝師直
作者：梅堯臣
朝代：宋

古錦裁詩句，班衣戲坐隅。
木奴今正熟，肯效陸郎無。
戲酬高員外鯽魚
作者：梅堯臣
朝代：宋

天池鯽魚長一尺，鱗光鬣動楊枝磔。
西城隠吏江東客，晝日馳來奪炎赫。
冷氣射屋汗收額，便教斫膾傾大白。
我所共樂仲與伯，羨君赴約笑啞啞。
持扇已見飛鸞翮，欲往從之雲霧隔。
打魚
作者：梅堯臣
朝代：宋

插葦截灣流，寒魚未能越。
安知罟師意，設網遮其闕。
不須芳餌懸，何待清歌發。
所獲勝綸竿，寧聞憂澤竭。
打鴨
作者：梅堯臣
朝代：宋

莫打鴨，打鴨驚鴛鴦。
鴛鴦新自南池落，不比孤洲老禿鶬。
禿鶬尚欲遠飛去，何況鴛鴦羽翼長。
招隠堂寄題樂郎中
作者：梅堯臣
朝代：宋

日哦招隠詩，日誦歸田賦。
未嘗見芸人，勇拋冠冕去。
今聞緱山陰，身退效疏傅。
一旦從犢車，歡言友田父。
復來釣澗邊，誰問袁公路。
持國遺食
作者：梅堯臣
朝代：宋

乞食非爲貧，妻病妾且死。
晨爨不暖釜，朝飯亦輟匕。
遺我我所恤，食我我所恥。
我恥曾我求，我恤寧我止。
應乏豈在豐，赴義實未鄙。
漂母殊下鄉，爲惠得終始。
挑燈杖
作者：梅堯臣
朝代：宋

油燈方照夜，此物用能行。
焦首終無悔，橫身爲發明。
盡心常欲曉，委地始知輕。
若比飄飄梗，何邀世上名。
挾彈篇
作者：梅堯臣
朝代：宋

長安細侯年尚小，獨出春郊不須曉。
手持柘彈霸陵邊，豈惜金丸射飛鳥。
金丸射盡飛鳥空，解衣市酒向新豐。
醉倒銀缾方肯去，去卧紅樓歌吹中。
不管花開與花老，明朝還去杜城東。
捫蝨得蚤
作者：梅堯臣
朝代：宋

茲日頗所愜，捫蝨反得蚤。
去惡雖未殊，快意乃爲好。
物敗誰可必，鈍老而狡夭。
穴蟻不囓人，其命常自保。
採白朮
作者：梅堯臣
朝代：宋

吳山霧露清，羣草多秀發。
白朮結靈根，持鋤採秋月。
歸來濯寒澗，香氣流不歇。
夜火煮石泉，朝煙徧巖窟。
千歲扶玉顔，終年固玄髮。
曾非首陽人，敢慕食薇蕨。
採石月贈郭功甫
作者：梅堯臣
朝代：宋

採石月下聞謫仙，夜披錦袍坐釣船。
醉中愛月江底懸，以手弄月身翻然。
不應暴落饑蛟涎，便當騎魚上九天。
青山有冢人謾傳，却來人間知幾年。
在昔熟識汾陽王，納官貰死義難忘。
今觀郭裔奇俊郎，眉目真似攻文章。
死生往復猶康莊，樹穴探環知姓羊。
採芡
作者：梅堯臣
朝代：宋

蝟毛蒼蒼磔不死，銅盤矗矗釘頭生。
吳雞鬭敗絳幘碎，海蚌抉出真珠明。
磨沙漉水莩殻滑，斫桂煮釜風波聲。
齒如編貝嚼明月，曼倩不復饑腸鳴。
莫論一斛貴與賤，堂上狼藉無由行。
揀花
作者：梅堯臣
朝代：宋

紫絲暈粉綴蘚花，綠羅布葉攢飛霞。
鶑舌未調香萼醉，柔風細吹銅梗斜。
金鞍結束果下馬，低枝不礙無闌遮。
長陵小市見阿姊，濃薰馥郁升鈿車。
莫輕貧賤出閭巷，迎入漢宮人自誇。
提壺鳥
作者：梅堯臣
朝代：宋

山路暗松篠，幽禽語前後。
上言勸提壺，下言勸酤酒。
但取醒復醉，莫問升與斗。
人生朝菌榮，綠髮可無負。
擬宋之問春日翦綵花應制
作者：梅堯臣
朝代：宋

上林花未有，中禁綵先成。
葉逐翦刀出，蕊從粧粉生。
紅繁內人手，香染侍臣纓。
不是將春競，天心重發榮。
擬張九齡詠燕
作者：梅堯臣
朝代：宋

眇眇雙來燕，長年與社違。
任從新曆改，只向舊巢歸。
永日當人語，輕寒逆雨飛。
自親梁棟慣，不識海鷗機。
擬李益竹窗聞風寄苗發司空曙
作者：梅堯臣
朝代：宋

窗前風動竹，聲碎影仍繁。
衝扉忽自啟，出候初迎門。
驚雀枝未定，乳蜂窠暫翻。
飄飄一舉袂，聊更遲來轅。
擬杜甫玉華宮
作者：梅堯臣
朝代：宋

松深溪色古，中有鼯鼠鳴。
廢殿不知年，但與蒼崖平。
鬼火出空屋，未繼華燭明。
暗泉發虛竇，似作哀絃鳴。
黄金不變土，玉質空令名。
當時從輿輦，石馬埋棘荆。
獨來感舊物，煎懷如沸羹。
區區人世間，誰免此虧盈。
擬水西寺東峯亭九詠·古壁苔
作者：梅堯臣
朝代：宋

陰壁流暗泉，古苔長自好。
不改春與秋，何如路傍草。
空山正幽藹，浄綠無人掃。
擬水西寺東峯亭九詠·垂澗藤
作者：梅堯臣
朝代：宋

澗深連石壁，石上生長藤。
孤猿來自熟，緣飲下復登。
頼無樵人跡，且免束薪蒸。
擬水西寺東峯亭九詠·寒溪草
作者：梅堯臣
朝代：宋

青青色堪染，欲辨不知名。
根陰託乳魚，水底抽新萌。
康樂池上詠，獨與春夢成。
擬水西寺東峯亭九詠·嶺上雲
作者：梅堯臣
朝代：宋

我來東峯下，遠見西嶺頭。
白雲忽已合，向此偶遲留。
人誰問何有，自可忘殷憂。
擬水西寺東峯亭九詠·幽徑石
作者：梅堯臣
朝代：宋

緣溪去欲遠，磊砢忽礙行。
旁臨側身險，下忽寒流聲。
幽客慣來往，同此猿鳥情。
擬水西寺東峯亭九詠·林中翠
作者：梅堯臣
朝代：宋

萬木總柔翠，況復新晴時。
日色照欲動，山氣斂還遲。
望之如何攬，舉袂隨風吹。
擬水西寺東峯亭九詠·棲煙鳥
作者：梅堯臣
朝代：宋

斑斑遠林鳥，極目波煙中。
各識時早暮，不忘巢西東。
推物得真意，吾將效陶公。
擬水西寺東峯亭九詠·臨軒桂
作者：梅堯臣
朝代：宋

山楹無惡木，但有綠桂叢。
幽芳尚未歇，飛鳥銜殘紅。
不見離騷人，憔悴吟秋風。
擬水西寺東峯亭九詠·陰崖竹
作者：梅堯臣
朝代：宋

背嶺斷崖下，老竹生扶疎。
孤根石上引，勁節松不如。
莫言霜雪多，終見綠有餘。
擬玉臺體七首·別後
作者：梅堯臣
朝代：宋

昨日日暮別，今日日暮愁。
猶認縱裙色，依依在石榴。
擬玉臺體七首·夜夜曲
作者：梅堯臣
朝代：宋

情來不自理，明月生南樓。
坐感昔時樂，飜成此夜愁。
擬玉臺體七首·携手曲
作者：梅堯臣
朝代：宋

携手出中閨，殷勤尅密期。
密期雖不遠，迴顧步遲遲。
擬玉臺體七首·欲眠
作者：梅堯臣
朝代：宋

鴛鴦羅薦開，翡翠香幃寂。
解带竟羞明，移燈向東壁。
擬玉臺體七首·落日窗中坐
作者：梅堯臣
朝代：宋

含情獨不語，落日窗中時。
妾意與君意，相思只自知。
擬玉臺體七首·雨中歸
作者：梅堯臣
朝代：宋

來時雲冉冉，去值雨霏霏。
莫怪羅衣濕，荆王夢罷歸。
擬玉臺體七首·領邊繡
作者：梅堯臣
朝代：宋

出門重新製，纖手行自整。
願作花工兒，長年承素頸。
擬王維偶然作
作者：梅堯臣
朝代：宋

嵇康任天性，傲散喜端居。
自云安卑者，竊比老莊歟。
一月十五日，頭面忘洗梳。
危坐恣搔虱，於時懶作書。
一曲情自寄，一杯歡有餘。
尚子志所慕，阮生甘不如。
黄精可養壽，廣澤宜覩魚。
不堪行作吏，章服裹猿狙。
擬王維觀獵
作者：梅堯臣
朝代：宋

白草南山獵，調弓發指鳴。
原邊黄犬去，雲外皁雕迎。
近出長陵道，還看小苑城。
聊從向來騎，回望夕陽平。
擬詠懷
作者：梅堯臣
朝代：宋

西北有龍淵，東南有天池。
天池鳥名鵬，昔在北溟嬉。
龍能安故淵，變化不可知。
豈效彼運徒，翼如浮雲垂。
荒淫啟朱宮，道德處茅茨。
何爲後世士，常以尼父悲。
擬陶潛止酒
作者：梅堯臣
朝代：宋

多病願止酒，不止病不已。
止之懼無歡，雖病未宜止。
且欲止人事，事止不經耳。
次誦止足言，行當止田里。
田里止誰親，止樂山水美。
既止何所助，唯酒與止喜。
以言止不止，未必止爲是。
止酒儻不瘳，枉止徒可恥。
止亦隨化遷，不止等亦死。
慎勿道止酒，止酒乃君子。
擬陶體三首·手問足
作者：梅堯臣
朝代：宋

共生一體中，出處常相并。
所動輒有跡，何不擇地行。
履舄雖可蔽，步武豈無聲。
嘗思汝爲玉，請刖見直誠。
擬陶體三首·目釋
作者：梅堯臣
朝代：宋

我居元首間，分並日月光。
左右各照曜，盲一豈相妨。
尚恐有所翳，獨見不能强。
嗟爾手與足，何爲欲競傷。
捉馳自有職，勿使心悲凉。
擬陶體三首·足答手
作者：梅堯臣
朝代：宋

上下各有分，同質實異支。
要用固爾先，當念扶我危。
我刖爾獨安，何以幸華夷。
且願縮袖間，操執自有時。
擬韋應物殘燈
作者：梅堯臣
朝代：宋

照此寒夜中，欲殘紅燼尾。
空堂滅復明，獨宿擬山鬼。
擬韓吏部射訓狐
作者：梅堯臣
朝代：宋

黄昏月暗妖鳥鳴，尨然鈍質麤豪聲。
憑凶自異立屋角，潛事觜吻欲我驚。
豈知慣聞此醜狡，呼集鬼物夸陰獰。
夕盜雞雛無畏避，曾遭彈射沉泥坑。
汝今病翼未甚愈，還作舊態侵平明。
陽烏曈曈出東海，照汝宜喪膽與精。
何爲世人苦憎汝，汝常盜物資已榮。
儻有弓矢勿污辱，殺此非得去惡名。
養雛四三已相似，眼腦實異鸞皇生。
一朝車輪翅墮地，狐鼠入穴梟黨烹。
放鵲
作者：梅堯臣
朝代：宋

鵲爲禽之靈智兮，胡蹈機而不知。
爲庸皁以困束兮，固性命之將危。
喜遠人之至止兮，始屢驗以如期。
向何預覺兮，此何自昏。
豈專心以謀食兮，昧目前之禍根。
苟所履必慮患兮，莫若去人遠以圖存。
屑餘秣以致死兮，誠咎爾而無恥。
維羣鳴之苦傷兮，使吾心之測爾。
予測孔孟兮爾自解則艱，皁聽予言兮釋爾而還。
撫爾呪爾兮爾無甚頑，後誰恤爾兮拓彈方彎。
故原戰
作者：梅堯臣
朝代：宋

落日探兵至，黄塵鈔騎多。
邀勳輕赴敵，轉戰背長河。
大將中流矢，殘兵空負戈。
散亡歸不得，掩抑泣山阿。
故原有戰卒死而復蘇來說當時事
作者：梅堯臣
朝代：宋

縱橫尸暴積，萬殞少全生。
飲雨活胡地，脫身歸漢城。
野貛穿廢竈，妖鵩嘯空營。
侵骨劍瘡在，無人爲不驚。
效阮步兵一日復一日·其一
作者：梅堯臣
朝代：宋

一日復一日，一朝復一昏。
來新去成故，俯仰變凉溫。
有貴則有賤，未若賤常存。
騂牛慕孤㹠，黄犬悲東門。
禍福相爲基，損益不復言。
吾祖入吳市，應龍非伏轅。
效阮步兵一日復一日·其二
作者：梅堯臣
朝代：宋

一日復一日，一晨復一夕。
四序相盛衰，三辰運光魄。
下上有常理，憂患何時易。
先爛泣金燃，先焚歎薪積。
但願遠世網，焚爛不能責。
麒麟出非時，未免西狩獲。
鷗鳥浮洪波，心已預海客。
敘兩會事戲寄刁景純學士
作者：梅堯臣
朝代：宋

東家紅梅開出牆，牆西女兒學新粧。
春風引客白日長，天河綠水浮鴛鴦。
摘花贈渠到渠處，更問鴛鴦寄聲去。
昨日吳郎坐上時，袖中小字鴛鴦付。
酒雖入脣不能醉，醉得人心是朝暮。
朝愁衾枕舊薰香，暮愁霰雪飄如絮。
聽他雙韻舞伊州，舞徹夭妍不轉頭。
衆人笑語曾不語，腸作車輪一萬周。
屈節請還無甚媿，當時麈尾自驅牛。
教授宋著作還
作者：梅堯臣
朝代：宋

何以擬君子，雲鴻肅羽儀。
將過上林苑，先集孝王池。
唼藻有餘樂，漸磐方得時。
野塘歸莫晚，白水遠連陂。
文曜師之南徐
作者：梅堯臣
朝代：宋

班班上川羽，薄暮未安巢。
擾擾方外士，歲晏遊遠郊。
正值風霜急，晚冰隨處敲。
何時居巖下，都把塵事拋。
文豹篇贈黄介夫
作者：梅堯臣
朝代：宋

壯哉南山豹，不畏白額虎。
澤霧毛雖雜鼮鼠，朝將具鬚暮爲乳。
文章子雲久已許，還笑大夫費五羖。
天子仗中儀勿舉，尾與旂常願看取。
斑竹管筆
作者：梅堯臣
朝代：宋

翠管江潭竹，斑斑紅淚滋。
束毫何勁直，在橐許操持。
欲寫湘靈怨，堪傳虞舜辭。
蔚然君子器，安用俗人知。
斫膾懷永叔
作者：梅堯臣
朝代：宋

高河古穴深，下有蒼鱗鯽。
出水獰將飛，落刀細可織。
香粳炊正滑，白酒美少力。
但欠平生歡，共此中路食。
新冬傷逝呈李殿丞
作者：梅堯臣
朝代：宋

惡老今逼衰，孤寂仍足悲。
寒風一夜起，曩事無不思。
手澤在故物，默歷非故時。
夢寐猶平常，反悟恨莫追。
人生苦情累，安得木石爲。
頼有同舍郎，相語强解頤。
新婚
作者：梅堯臣
朝代：宋

前日爲新婚，喜今復悲昔。
閫中事有託，月下影免隻。
慣呼猶口誤，似往頗心積。
幸皆柔淑姿，稟賦誠所獲。
新安潘侯將行約游山門寺予以濘淖遂止因爲詩以見懷
作者：梅堯臣
朝代：宋

蒼山自爲門，呀豁異鎸鑱。
路通石壁盡，潦起田穟陷。
傍嶺有結廬，潛潭浄於鑑。
聞之固欲往，久雨濕泥埿。
莫陪太守車，然諾豈誑賺。
遥遥橋上去，望望馬猶站。
畏滑不肯行，非關惜韉䪌。
新安錢學士以近詩一軸見貺輒成短言用敘單悃
作者：梅堯臣
朝代：宋

早事太尉府，謬以才見論。
身作邑中吏，日陪丞相尊。
嵩山雲外寺，伊水渡頭村。
泉味入香茗，松色開清罇。
題詩人半醉，馬上景已昏。
歸來屬後乘，冠蓋迎國門。
悠悠失貧賤，苒苒歷凉溫。
而今處窮僻，落莫思舊恩。
終日自鮮適，終年長不言。
已覺人事寡，惟聞雞犬喧。
東風有來信，滿幅蘭與蓀。
深知故人意，遺我滌冥煩。
一章言罨畫，谿好如目存。
何須到雲壑，便若遊花源。
一一先造化，可以輕瑶琨。
成誦今在口，願將醒病魂。
新晴
作者：梅堯臣
朝代：宋

陰雲忽掃盡，朝日吐清光。
萬里不礙日，衆鳥欣哢吭。
草樹已摇落，山川尚鬰蒼。
百事擇佳日，佳日唯晴陽。
新沼竹軒
作者：梅堯臣
朝代：宋

作軒仍見竹，瀟灑排青幢。
斜烏與落月，靜影晝寒窗。
光沒影亦沒，激水自淙淙。
夜深猶讀易，誰更憶清江。
新燕
作者：梅堯臣
朝代：宋

前時春社畢，今日燕來飛。
將補舊巢缺，不嫌貧屋歸。
銜泥和草梗，側翅過柴扉。
豈比驚丸雀，迎人欲拂衣。
新秋普明院竹林小飲得高樹早凉歸·其一
作者：梅堯臣
朝代：宋

翻然思何苦，昨夜秋風高。
良友念將別，幅巾邀此遨。
新秋普明院竹林小飲得高樹早凉歸·其三
作者：梅堯臣
朝代：宋

池上暑風收，竹間秋氣早。
回塘莫苦留，已變王孫草。
新秋普明院竹林小飲得高樹早凉歸·其二
作者：梅堯臣
朝代：宋

清梵隔寒流，亂蟬鳴古樹。
誰知林下遊，復得盃中趣。
新秋普明院竹林小飲得高樹早凉歸·其五
作者：梅堯臣
朝代：宋

不減阮家會，所嗟當北歸。
厭厭敢辭醉，明發此歡非。
新秋普明院竹林小飲得高樹早凉歸·其四
作者：梅堯臣
朝代：宋

未墜高梧葉，初生玉井凉。
愁心異潘岳，獨自向河陽。
新秋雨夜西齋文會
作者：梅堯臣
朝代：宋

夜色際陰霾，燈青謝客齋。
梧桐生靜思，絡緯動秋懷。
小酌寧辭醉，清言不厭諧。
誰憐何水部，吟苦怨空階。
新筍
作者：梅堯臣
朝代：宋

挑筍春雷後，晴坡過雨時。
何言江外早，已比洛陽遲。
園客自偷賣，主人那得知。
徒令養新竹，待與作藩籬。
新繭
作者：梅堯臣
朝代：宋

露柘林初靜，煙梯不復收。
春蠶吐絲足，工女忌寒休。
翠薄時方獻，清泉緒未抽。
閨中能自巧，繡作玉釵頭。
新開墳路
作者：梅堯臣
朝代：宋

古徑約城斜，鋤荒可過車。
直穿深篠去，不比繞村賒。
伐樹侵籬脚，裨塍掘澗沙。
欲爲蘭若處，松柏屬吾家。
新雁
作者：梅堯臣
朝代：宋

寒雁與寒來，夜落汀洲宿。
泊船人不寐，月下聲相續。
新霜感
作者：梅堯臣
朝代：宋

前日衣上露，今日衣上霜。
我母魂何之，膏火麋我腸。
隔棺三寸地，如在萬里鄉。
嚎呼不聞聲，飲食空置傍。
昔時憂我寒，縫衣紉線長。
線長必絮厚，要與風霜當。
又每恐我饑，羹臛自調嘗。
此身內外間，莫得頃刻忘。
舉衣不忍著，舉筯不下吭。
一念百感生，欲問天蒼蒼。
新霽望岐笠山
作者：梅堯臣
朝代：宋

北望直百里，峨峨千仞青。
斷虹迎日盡，飛雨带龍腥。
陰壑煙雲畜，陽崖草木靈。
登臨終不厭，時許到茲亭。
新霽登周王城
作者：梅堯臣
朝代：宋

行行古城頭，歷覽古城下。
水鳥傍人煙，河流隔桑柘。
秋山豁晴翠，野老親時稼。
民訟今已稀，閑登厭官舍。
新韻曾子進早春
作者：梅堯臣
朝代：宋

新雷歲旦發聲嚴，冰管寒銷細滴簷。
花甲將看枝上坼，蛇鱗不復地中潛。
黄河分派來應早，白首歸朝意自恬。
强欲擬君爲秀句，便無才思似江淹。
方在許昌幕內弟滁州謝判官有書邀余詩送近聞歐陽永叔移守此郡爲我寄聲也
作者：梅堯臣
朝代：宋

從事滁陽去，寄音苦求詩。
吾詩固少愛，唯爾太守知。
不敢輒所拒，勉勉作此辭。
山城本寂寞，物色同淮夷。
淮俗舊輕僄，未識遠博宜。
無將麟在郊，便欲等文貍。
爾去事太守，當矯庸庸爲。
伊人道義富，嘗立天子墀。
我輩在蟻垤，難謂太華卑。
又若游蹄涔，安見滄海涯。
况於爾實親，告爾爾勿疑。
施判官赴饒州
作者：梅堯臣
朝代：宋

昔日里中舊，今爲幙下英。
煙波歸楚國，風月滿都城。
食有江魚美，時無羽檄驚。
他年儻行縣，肯使折腰迎。
施君挽歌
作者：梅堯臣
朝代：宋

哀鐸悽悽裏，銘旌杳杳中。
澗雲銷繐帳，山雨入蒿官。
世路行來久，泉途去莫窮。
素吟應共葬，飲韻在松風。
施景仁邀詠泗州普照王寺古檜
作者：梅堯臣
朝代：宋

來尋淮上寺，老檜莫知年。
劫火已鎔像，樛枝寧改煙。
根拏怪石入，節駮蒼苔堅。
欲問浮波箭，空嗟此獨傳。
旌義港阻風
作者：梅堯臣
朝代：宋

清晨下長淮，忽值秋風惡。
渺瀰雲霧昏，掀合魚龍作。
方驚白浪高，又以寒潮落。
遠渚時出沒，輕舟自前却。
將投古戍迷，偶得孤港泊。
下纜寄蘆林，尋村步芒屩。
儻有白醪沽，聊爲野田酌。
茆屋何颼颼，瓦罌空索索。
却持杖頭歸，相顧還寂寞。
一夕不能眠，孤吟當狂藥。
日蝕
作者：梅堯臣
朝代：宋

赫赫初出咸池中，浴光洗跡生天東。
不覺有物來晦昧，團團一片如頑銅。
前時蝦蟆食爾妃，天下戢戢無有忠。
責駡四方誰膽大，仰頭憤憤唯盧仝。
欲持寸刃去其害，氣力雖有天難通。
是時了無毫芒益，徒有文字辯且雄。
仝死於今百餘載，日月幾度遭遮蒙。
有人見之如不見，誰肯開口咨天公。
老鴉居處已自穩，三足鼎峙何乖慵。
而今有觜不能噪，而今有爪不能攻。
任看怪物瞖天眼，方且省事保爾躬。
日月與物固無惡，應由此鳥招禍凶。
吾意髣髴料此鳥，定亦閃避離日宮。
安逢后羿不乖暴，直與審慤彎强弓。
射此賈怨鳥，以謝毒惡蟲。
二曜各安次，災害無由逢。
南不尤赤鳥，東不誚蒼龍。
北龜勿吐氣，西虎勿嘯風。
五行不汩陳，虞舜生重瞳。
我今作此詩，可與仝比功。
早夏陪知府學士登疊嶂樓
作者：梅堯臣
朝代：宋

高陵自可眺，況復更層樓。
峨峨衆山翠，活活寒溪流。
新篁未掃籜，緣險已脩脩。
曲道出林杪，飛宇跨城頭。
春餘衆芳歇，子結纍蔓抽。
庭空野鼠竄，日暝啼禽留。
誰知郡府趣，適有林壑幽。
主人易吾土，惟襲是瀛洲。
伊我去閭井，爾來三十秋。
昔望白雲下，今從輕軒游。
早春書局即事
作者：梅堯臣
朝代：宋

薔薇結舊蔓，夭桃種新紅。
傷根桃不死，著架蔓依叢。
要以玩芳物，亦寧負春風。
誰念太行下，移谷學愚公。
早春田行
作者：梅堯臣
朝代：宋

風雪雙羊路，梅花溪上村。
鳥呼知木暖，雲濕覺山昏。
婦子來陂下，囊壺置樹根。
予非陶靖節，老去愛田園。
早梅
作者：梅堯臣
朝代：宋

江南近臘時，梅亞雪中枝。
一夜欲開盡，百花猶未知。
人心空共惜，天意不教遲。
莫訝無穠豔，芳筵最好吹。
早渡長蘆江
作者：梅堯臣
朝代：宋

带月出寒浦，殘星浸水濆。
帆開風色正，舟急浪花分。
霧氣橫江白，雞聲隔岸聞。
天晴建業近，鐘岫起孤雲。
早發
作者：梅堯臣
朝代：宋

吳雞鳴隔山，江月半在水。
齧齧出岸潮，霅霅入蒲葦。
解䋏泛明鏡，接天知幾里。
我家今不遥，正住句溪尾。
早發大信口
作者：梅堯臣
朝代：宋

犬吠知船解，村墟尚閉門。
霜泥黏纜尾，冰水閣潮痕。
撇撇鸊鵜去，纖纖舴艋昏。
梅湖到不遠，寄信向田園。
早至穎上縣
作者：梅堯臣
朝代：宋

夜發曉未止，獨行淮水西。
明知寒草露，暗濕瘦驄蹄。
半滅竹林火，數聞茅屋雞。
秋天畏殘暑，不爲月光迷。
早行道中相逢
作者：梅堯臣
朝代：宋

黯黯雨雲晦，駸駸車馬繁。
唯憂不及見，及見反無言。
昆陽城
作者：梅堯臣
朝代：宋

試看昆陽下，白骨猶銜鏃。
莫願隍水頭，更添新鬼哭。
明井
作者：梅堯臣
朝代：宋

顯晦有難必，孰云幽不明。
深井發寒泉，光若月色盈。
陰陽信奇變，曷用究厥情。
譬彼出炎火，投薪丹焰成。
吾人勿驚異，但自汲缾罌。
明州推官鄭先輩
作者：梅堯臣
朝代：宋

應幕海邊郡，秋風千里歸。
隨潮吳榜駛，轉浦楚山微。
野橘霜前熟，江螯露下肥。
還家候靈鵲，人想罷鳴機。
明經試大義多不通有感依韻和范景仁舍人
作者：梅堯臣
朝代：宋

明經與進士，皆欲取公卿。
自是俗儒陋，非於吾道輕。
昔由羔雁聘，今乃草萊并。
不措一辭去，緣何祿代耕。
春夜聞雨
作者：梅堯臣
朝代：宋

風味正不寢，驟來寒氣增。
簷斜滴野籜，窗缺摇春燈。
孺子睡中語，歸人行未能。
前溪波暗長，定已沒灘稜。
春寒
作者：梅堯臣
朝代：宋

春晝自陰陰，雲容薄更深。
蝶寒方斂翅，花冷不開心。
亞樹青帘動，依山片雨臨。
未嘗辜景物，多病不能尋。
春日拜壠經田家
作者：梅堯臣
朝代：宋

田家春作日日近，丹杏破纇場圃頭。
南嶺禽過北嶺叫，高田水入低田流。
桑牙將綻霧露裛，蠶子未浴箱篚收。
今我還朝固不遠，紫宸已夢瞻珠旒。
春日東齋
作者：梅堯臣
朝代：宋

剝剝禽敲竹，薰薰日照花。
耳中無俗聽，眼底有閑誇。
迸筍過幽草，吹香到別家。
吾懷方自得，切莫問生涯。
春日舟中對雪寄刁經臣
作者：梅堯臣
朝代：宋

誰道江南暖，新春見雪飛。
鷗來親客艇，花亂上人衣。
古郡地偏寂，野窗寒入微。
戴家人不遠，欲去未能歸。
春日遊龍門山寺
作者：梅堯臣
朝代：宋

還邀二三子，共到鑿龍遊。
陰壑泉初動，春巖氣欲浮。
竹藏深崦寺，人渡晚川舟。
始覺山風急，歸鞍不自留。
春晴對月
作者：梅堯臣
朝代：宋

雲掃魚鱗靜，天開桂魄清。
梨花鑑中色，杜宇晝時聲。
寥落將寒食，羈離念故京。
都無惜春意，罇酒爲誰傾。
春陰
作者：梅堯臣
朝代：宋

濃淡雲無定，凄微氣宇寒。
鳩鳴桑葉吐，村暗杏花殘。
客子行裘薄，春塘野水寬。
輕雷欣已發，謬作採茶官。
春陰
作者：梅堯臣
朝代：宋

雲壓花房冷，風開柳絮遲。
幽人宿酲在，靜館晝眠時。
欲雨天無雨，將絲鬢未絲。
孔融過五十，歲月已堪悲。
春雨
作者：梅堯臣
朝代：宋

春雨𩅨𩅨鳴百舌，林花淡淡洗燕脂。
眼前耳底催人殺，不醉三杯大是癡。
春雨呈主文
作者：梅堯臣
朝代：宋

蛟龍上漢魚潛動，梁棟生雲燕未知。
風點稍聞寒瓦急，玉條初向畫簷垂。
何郎夜聽應逢句，謝朓朝觀必有詩。
老大莫將文字困，爲公牽强不勝疲。
春雪
作者：梅堯臣
朝代：宋

臘前望盈尺，姦縮不應乞。
萬物及向榮，而反事凝凓。
與雨暗爭能，不念傷彼茁。
雖然便消釋，終是乖氣律。
新陽豈憚沮，暴柳未爲屈。
隨風勢更巧，著樹媚且密。
誰將背時棄，乃欲逞果必。
摧花自作花，旋積旋已失。
上天施命令，冬春不相匹。
生物與死物，其道安可壹。
嗚呼此飛雪，何爲在今日。
春風
作者：梅堯臣
朝代：宋

常愁春雲低，誰料春風惡。
摇扇無定響，折幹時聞落。
吹花擁細草，送雨來高閣。
江燕倚身輕，逆飛前復却。
春鳩
作者：梅堯臣
朝代：宋

鳴鳩識陰晦，聒聒雌逐雄。
鵲巢汝得共，可蔽雨與風。
春物況不晚，杏萼已半紅。
試看池館間，燕雀隨西東。
昨於發運馬御史求海味馬已歸闕吳正仲忽分餉黄魚鱟醤鮆子因成短韻
作者：梅堯臣
朝代：宋

前欲淮南求海物，緘書未發報還臺。
陸機黄耳何時至，罌品分傳事按杯。
昭亭別施度支
作者：梅堯臣
朝代：宋

昭亭送客地，來往四十年。
常視松端日，每稽潭上船。
風移虎旗脚，寒入牛童肩。
待訪名山去，相期廬阜前。
昭亭山
作者：梅堯臣
朝代：宋

曰山何必高，要在出雲雨。
昭亭非峻峯，雄雄若蹲虎。
旱歲一來祠，霈然隨瀝酤。
有草牧爾牛，有薪資爾斧。
有溪出其陰，有潭在其塢。
獸則貛與貉，魚則魴與鱮。
山雛水羽聲，下上相雜伍。
呼名如謙恭，號叫若怒侮。
崖竹或節疎，嶺松或復腐。
巨蜂結層房，養子窟深土。
何事山中人，采以爲市賈。
其容固已多，其忍吾未取。
昭亭潭上別
作者：梅堯臣
朝代：宋

行舟晚解去，親戚各還家。
淚落正濕衣，腸翻如轉車。
借是昭亭水，相隨亦有涯。
予今游宦意，曾不學匏瓜。
昭亭潭上別弟
作者：梅堯臣
朝代：宋

從來潭上別，先賽故山祠。
却入舟中飲，無令盞盡遲。
須拚一日醉，便作數年期。
落日馬嘶急，岸傍人散時。
昭信淮上
作者：梅堯臣
朝代：宋

清淮渺然去，白浪勢如奔。
同發已先遠，獨行將向昏。
洲長寧辨路，夜泊偶依村。
燈火稍覺亂，應聞人語喧。
時魚
作者：梅堯臣
朝代：宋

四月時魚逴浪花，漁舟出沒浪爲家。
甘肥不入罟師口，一把銅錢趁槳牙。
晏成續太祝遺雙井茶五品茶具四枚近詩六十篇因以爲謝
作者：梅堯臣
朝代：宋

始於歐陽永叔席，乃識雙井絕品茶。
次逢江東許子春，又出鷹爪與露芽。
鷹爪斷之中有光，碾成雪色浮乳花。
晏公風流丞相族，以此五色論等差。
遠走犀兵至蓬巷，青蒻出篋封題加。
紋柘冰瓷作精具，靈味一啜驅昏邪。
神還氣王讀高詠，六十五篇金出沙。
已從鍛鍊出至寶，終老不變傳幽遐。
自惟平昔所得者，何異瓦礫空盈車。
滌心洗腑强爲答，愈苦愈拙徒興嗟。
晚坐北軒望昭亭山
作者：梅堯臣
朝代：宋

少客兩京間，熟游嵩與華。
歸來宛溪上，厭往昭亭下。
何以厭昭亭，衰遲倦驅駕。
況復慙詠歌，嘉辭前有謝。
咀嚼在人口，甘美如食蔗。
方同陶淵明，苦語近田舍。
節行固不變，出處亦多怕。
常防惡少年，豪橫使出胯。
譬如故將軍，尚被亭長駡。
不若守弊廬，讀書至中夜。
晚得菖蒲
作者：梅堯臣
朝代：宋

薄暮得菖蒲，猶勝竟日無。
我焉能免俗，三揖向樽壺。
晚日
作者：梅堯臣
朝代：宋

晚日晴還暖，人閒見物機。
葉枯蟲自裹，窗響蜜尋歸。
林下見收柿，水邊聞擣衣。
吾嗟久爲客，却愧寄荆扉。
晚歸聞李殿丞訪別言己屢來不遇
作者：梅堯臣
朝代：宋

蕭條一陋巷，頻日見馬蹄。
歸來稚子告，有客云將暌。
始知君其南，復歎我向西。
豈不懷念慕，吾親書新齎。
曰吾五男子，愛惜無不齊。
所要立門戶，安用同犬雞。
齪齪守此客，馴馴戀此棲。
二季留左右，足以共挈携。
身許遠就祿，幸又奉阿㜷。
今年還都下，路喪子與妻。
囊罄厭外役，進退類藩羝。
終當改江邑，儻得致音題。
晚歸聞韓子華見訪
作者：梅堯臣
朝代：宋

門外多車騎，後迹亂前蹤。
誰識此來過，塵蹄重復重。
歸有野僕言，恨不故人逢。
豈無肴酒設，所向乖所從。
未能一往見，懶拙其必容。
晚泊觀鬬雞
作者：梅堯臣
朝代：宋

舟子抱雞來，雄雄跱高岸。
側行初取勢，俯啄示無憚。
先鳴氣益振，奮擊心非愞。
勇頸毛逆張，怒目眥裂盰。
血流何所爭，死鬭欲充玩。
應當激猛毅，豈獨專晨旦。
勝酒人自私，粒食誰爾喚。
緬懷彼興魏，傍睨當衰漢。
徒然驅國衆，曾靡救時難。
羣雄自苦戰，九錫邀平亂。
寶玉歸大姦，干戈託奇算。
從來小資大，聊用一長歎。
晚雲
作者：梅堯臣
朝代：宋

黕黕日脚雲，斷續如破灘。
忽舒金翠尾，始識秦女鸞。
又改爲連牛，綴燧懷齊單。
伺黑密不囂，額額城未剜。
風吹了無物，猶立船頭看。
晚鷗
作者：梅堯臣
朝代：宋

晴川带微陽，鷗鳥雙飛去。
雙飛如有歸，並宿向何處。
汀寒霧羃歷，永落沙沮洳。
不避近行舟，應知心寡慮。
晝寢
作者：梅堯臣
朝代：宋

嘗聞晉高士，時偃北窗風。
及爾寂無慮，始知機盡空。
便便嘲已解，栩栩夢何窮。
一寤復一寐，百年消此中。
晨起裴吳二直講過門云鳳閣韓舍人物故作五章以哭之·其一
作者：梅堯臣
朝代：宋

平生交友淚，又哭寢門前。
魯叟不言命，楚人空問天。
月沉滄海底，星隕太微邊。
莫恨終埋沒，文章自可傳。
晨起裴吳二直講過門云鳳閣韓舍人物故作五章以哭之·其三
作者：梅堯臣
朝代：宋

算數曾無據，仁人亦莫聞。
很愚多至老，蘭桂苦先焚。
不竟千秋恨，還如萬里分。
臨風一號慟，易散日邊雲。
晨起裴吳二直講過門云鳳閣韓舍人物故作五章以哭之·其二
作者：梅堯臣
朝代：宋

使虜嘗專對，江湖謫幾年。
始看還近侍，遽此隔重泉。
沃酒酒空滿，託詞詞謾傳。
視予猶手足，莫怪獨潸然。
晨起裴吳二直講過門云鳳閣韓舍人物故作五章以哭之·其五
作者：梅堯臣
朝代：宋

曉陌行車過，交相歎且驚。
荀龍聞一蛻，穆駿失全鳴。
不復中書直，空餘左史成。
緒言猶在耳，尚想見平生。
晨起裴吳二直講過門云鳳閣韓舍人物故作五章以哭之·其四
作者：梅堯臣
朝代：宋

昨時賓晏地，今見繐緯遮。
棲室那因鵩，從杯不爲蛇。
曾無越人術，意起漢臣嗟。
明日東城陌，悲凉後部笳。
晨鴉
作者：梅堯臣
朝代：宋

雲昏月黑鴉不知，皷聲鼕鼕雞報啼。
睥睨未辨天東西，癡雛噪舞羣翅低。
野桑葉卷風淒淒，濃霧不起寒雨迷，晨鴉却歸巢上棲。
普凈院佛閣上孤鶻
作者：梅堯臣
朝代：宋

我新稅居見寺閣，金碧照我破屋前。
目看閣上聚鳩鴿，巢棲飲哺忘窮年。
雕簷畫壁屎污徧，以及像塑頭與肩。
寺僧不敢施彈射，忽有蒼鶻張毒拳。
鴉鳴鵲噪鸜鵒叫，怒鶻來此窺腥羶。
鶻心决裂不畏衆，瞥碎一腦驚後先。
死鳥墮空未及地，返翅下取如風旋。
獨當屋脊恣撦磔，啄肉披肝腸棄捐。
老鴟無藝又狠怯，盤飛欲近饑目穿。
逡巡鶻飽自飛去，爭殘不辨烏與鳶。
羣兒指點路人笑，我方吟憶秋江邊。
景彝率和唐崇徽公主手痕詩
作者：梅堯臣
朝代：宋

兩壁美人虹已收，蒼崖纖手蘚痕秋。
和親只道能稽古，沉略從來不解羞。
漢月明明掌中照，胡塵漠漠指間留。
昭君歿後更多恨，彈作琵琶曲未休。
景純以侍兒病期與原甫月圓爲飲
作者：梅堯臣
朝代：宋

古龍水底鳴素秋，江雲不飛江賈愁。
金陵舊族天祿游，家有善笛能娛侯。
憶侯前年罷姑孰，自買蘄州飽霜竹。
腮肥頂瘦裁青玉，鑽鑿商聲五音足。
牛渚磯邊夜泊時，平波不起月中吹。
老魚跳舞龜出泥，雌蛟怨泣雄鼉悲。
新還中都人罕知，交親奏酒隔簾幃。
丹脣一發妙響馳，醉客欲見寧非癡。
昨夜劉郎辭玉巵，主人勤謝當勿疑。
渠今纏瘧尚苦羸，他日海蟾圓未遲。
圓未遲，凉肝脾。
畏肝熱，生腦脂。
生脛脂，不得窺。
晴
作者：梅堯臣
朝代：宋

風掃天如鑑，雲開日似萍。
苑花猶带濕，蔬甲已微青。
蝶翅粉應薄，塘漘波更渟。
尋春不惜醉，莫笑髮星星。
暝
作者：梅堯臣
朝代：宋

杳杳鐘初發，昏昏戶閉時。
巢禽投樹盡，疲馬入城遲。
醉唱眠茅屋，曉光透槿籬。
荷鋤休带月，亭長豎毛眉。
暮春過洪氏汝曲小園
作者：梅堯臣
朝代：宋

三月花已休，閑來羨叢薄。
河回地勢偏，雨入灘聲惡。
綠草旋抽心，青梅猶带萼。
主人歸未歸，誰省曾遊樂。
暮雪
作者：梅堯臣
朝代：宋

暮雪止復落，暗積如避人。
平明視庭中，物物各已新。
草木一變妍，枯槁忘其真。
隨風來無迹，高下得以均。
采薇歌卒章，霏霏霑車輪。
今豈無是作，勞苦不足陳。
暴雨
作者：梅堯臣
朝代：宋

雲薄風回雨點麤，日腥土氣隨吸呼。
蒸然襲汗猶揮珠，屋瓦裂響波生渠。
森森斗覺凉侵膚，毛根癛瘮粟匝軀。
已知燠寒變須臾，雷電不止投笑壺。
槐端漏影日向晡，馬蹄莫惜行泥塗。
曉
作者：梅堯臣
朝代：宋

烏蟾不出海，天地無明時。
萬國睡未覺，一聲雞已知。
樹頭星漸沒，枝上露應垂。
人世紛紛事，勞勞只自爲。
曉日
作者：梅堯臣
朝代：宋

出舟曉日升曈矓，波上爛爛黄金鎔。
羃歷紫煙生鏡中，釣船似畫分橫縱。
風莫從虎雲從龍，變作霏霞重復重。
曲渚橋送張秘校赴慶州幕
作者：梅堯臣
朝代：宋

野客伐山桂，橫爲曲渚橋。
勢危寧過馬，徑狹欲通樵。
小艇何妨繫，離魂正此銷。
想君迴首處，虹影在林椒。
書事和韓子華舍人
作者：梅堯臣
朝代：宋

見憑蝴蝶過牆飛，却夢翩然入綺闈。
欲撲翅輕縈不住，覺時疑有粉沾衣。
書二客論呈李君錫學士
作者：梅堯臣
朝代：宋

我慕杜挺之，磊落高世談。
又愛王平甫，才雄天馬驂。
二人相議評，最重李淮南。
踒𧿶文館彥，委曲部政諳。
能蘇煑海民，變使供租甘。
雖持使者權，不作自裹蠶。
諄諄無威慠，雍雍激廉貪。
書戒易滿人，縱愚須起慙。
書南事
作者：梅堯臣
朝代：宋

大梁國南門，馹騎方騰趨。
波波一何急，蠻寇圍番禺。
番禺本無備，前頼魏大夫。
大夫築子城，今得守以須。
兵雖不滿萬，閉壁堪指呼。
老幼轉木石，壯健操矛弧。
廩庫得以完，日月不易圖。
城中舊無井，魏鑿安轆轤。
魏由飛語去，不使立外郛。
古稱時有待，淺薄皆謂紆。
曲突與爛額，看取報功殊。
書哀
作者：梅堯臣
朝代：宋

天既喪我妻，又復喪我子。
兩眼雖未枯，片心將欲死。
雨落入地中，珠沉入海底。
赴海可見珠，掘地可見水。
唯人歸泉下，萬古知已矣。
拊膺當問誰，憔悴鑑中鬼。
書席語送馬御史
作者：梅堯臣
朝代：宋

天意漫漫物自供，聞香能至是喧蜂。
野人割蜜不須盡，留與寒脾作御冬。
書李學士北使集後
作者：梅堯臣
朝代：宋

蘇武艱窮只四篇，五言風格到今傳。
節旄零落都無詠，枉在胡中十九年。
書竄
作者：梅堯臣
朝代：宋

皇祐辛卯冬，十月十九日。
御史唐子方，危言初造膝。
曰朝有巨姦，臣介所憤嫉。
願條一二事，臣職非妄率。
巨姦丞相博，邪行世莫匹。
曩時守成都，委曲媚貴昵。
銀璫插左貂，窮臘使馳馹。
邦媛將侈夸，中金賚十鎰。
爲言寄使君，奇紋織纖密。
遂傾西蜀巧，日夜急鞭抶。
紅經緯金縷，排枓鬭八七。
比比雙蓮花，篝燈戴心出。
幾日成幾端，持行如鬼疾。
明年觀上元，被服穩賢質。
燦然驚上目，遽爾有薄詰。
既聞所從來，佞對似未失。
且云虔至尊，於妾豈能必。
遂回天子顔，百事容丐乞。
臣今得粗陳，狡獪彼非一。
偷威與賣利，次第推甲乙。
是惟陰猾雄，仁斷宜勇黜。
必欲致太平，在列無如弼。
弼亦昧平生，况臣不阿屈。
臣言天下言，臣身寧自恤。
君傍有側目，喑啞橫詆叱。
指言爲罔上，廢汝還蓬蓽。
是時白此心，尚不避斧鑕。
雖令禦魑魅，甘且同飴蜜。
既其弗可懼，復以强辭窒。
帝聲亦大厲，論奏不及畢。
介也容甚閑，猛士膽爲慄。
立貶嶺外春，速欲爲異物。
外內官忷忷，陛下何未悉。
即敢救者誰，襄執左史筆。
謂此儻不容，盛美有所咈。
平明中執法，懷疏又堅述。
介言或似狂，百豈無一實。
恐傷四海和，幸勿苦蒼卒。
亟許遷英山，衢路猶嗟咄。
翌日宣白麻，稱快頗盈溢。
阿附連諫官，去若壞絮虱。
其間因獲利，竊笑等蚌鷸。
英州五千里，瘦馬行䭿䭿。
毒蛇噴曉霧，晝與嵐氣沒。
妻孥不同途，風浪過蛟窟。
存亡未可知，雨館愁傷骨。
饑僕時後先，隨猿拾橡栗。
越林多蔽天，黄甘雜丹橘。
萬室通釀酤，撫遠亡禁律。
醉去不須錢，醒來弄琴瑟。
山水仍怪奇，已可銷憂鬰。
莫作楚大夫，懷沙自沈汨。
西漢梅子真，去爲吳市卒。
爲卒且不慚，況茲別乘佚。
書謝師厚至
作者：梅堯臣
朝代：宋

爾來器爾姑，清淚滴塵几。
一聞在目言，不謂今則死。
而猶意遠行，所念當至止。
秋風忽助嚎，萬木欲摧毀。
曹承制知永康軍
作者：梅堯臣
朝代：宋

鐵驄黄金羈，年少蜀城守。
蜀城臨古江，正在離岸口。
離岸李凉鑿，其利實不久。
既避沫水害，又以溉田畝。
大此百民宜，遺祠奉牲酒。
行當謹厥事，無乃爲政首。
會勝院沃洲亭
作者：梅堯臣
朝代：宋

前溪夾洲後溪闊，風吹細浪龍鱗活。
孤亭一入野氣深，松上藤蘿籬上葛。
葛花葛蔓無斷時，女蘿莫翦連古枝。
當年吾叔讀書處，夜夜濕螢來復去。
會稽婦
作者：梅堯臣
朝代：宋

食藕莫問濁水泥，嫁婿莫問寒家兒。
寒兒黧黑面無脂，驥子縱瘦骨骼奇。
買臣貧賤妻生離，行歌負薪何媿之。
高車來駕建朱旗，銅牙文弩擐犀皮。
官迎吏走馬萬蹄，江潮晝起橫白霓。
舊妻呼載後乘歸，悔淚夜落無聲啼。
吳酒雖美吳魚肥，儂今豢養慚豬雞。
園中高樹多曲枝，一日挂與桑蟲齊。
月下懷裴如晦宋中道
作者：梅堯臣
朝代：宋

九陌無人行，寒月浄如水。
洗然天宇空，玉井東南起。
我馬卧我庭，帖帖垂頸耳。
霜花滿黑鬣，安欲致千里。
我僕寢我廄，相背肖兩已。
夜深忽驚魘，呼若中流矢。
是時興我懷，顧影行月底。
唯影與月光，舉止無猜毀。
吾交有裴宋，心意月影比。
尋常同語默，肯問世俗子。
月夜與兄公度納凉閑行至御橋
作者：梅堯臣
朝代：宋

夕月吐澄明，陰雲浄如掃。
空庭引天翠，爽氣生懷抱。
家近御橋頭，因爲橋畔遊。
倚欄波上影，不共水東流。
思歸此清夜，何處是江樓。
四望遠寂歷，微風動颼飀。
觀闕垂萬象，山河趨九州。
壯哉帝王宅，顧我一蜉蝣。
富貴非可取，田園今向秋。
明當拂衣去，試與問扁舟。
月暈
作者：梅堯臣
朝代：宋

月暈已知風，燈花先作喜。
明日挂帆歸，春湖能幾里。
月蝕
作者：梅堯臣
朝代：宋

有婢上堂來，白我事可驚。
天如青玻瓈，月若黑水精。
時當十分圓，只見一寸明。
主婦煎餠去，小兒敲鏡聲。
此雖淺近意，乃重補救情。
夜深桂兔出，衆星隨西傾。
有覩十一月七日
作者：梅堯臣
朝代：宋

來恨我馬遲，去恨我馬疾。
馬蹄塵作雲，已隔粲然質。
時時顧且遥，亂緒如有失。
朔風寄永叔
作者：梅堯臣
朝代：宋

朔風嗥枯枝，遠雁不能起。
日色寒無光，原野澹千里。
所思在南國，遐路闊音旨。
潛鱗亦安託，冰結長河水。
峨峨既未泮，獵獵終不已。
悠然傷我心，歷亂非可擬。
望僊亭
作者：梅堯臣
朝代：宋

公來有餘樂，所樂爲郡間。
訟稀聊自適，靜勝以紓顔。
清軒開曉幔，歷歷見淮山。
山色洗新雨，佳期如可攀。
代異雞犬去，時平草木閑。
試望天衢近，飛駕應此還。
望夫山
作者：梅堯臣
朝代：宋

亭亭千古質，曾是念征夫。
一作山頭石，畏看天際途。
猶如託蘿蔓，不似采蘼蕪。
時有江雲近，僊衣挂六銖。
望夫石
作者：梅堯臣
朝代：宋

征骨化爲塵，柔肌化爲石。
高山共蒼蒼，臨水望脈脈。
青雲卷爲髮，缺月低照額。
千古遺恨深，終不見車軏。
望芒碭山
作者：梅堯臣
朝代：宋

出舟跳古岸，林外見脩岡。
迴頭問榜子，前巘是芒碭。
其顛有高廟，松柏鬰蒼蒼。
迤邐堆阜屬，蕭條茆葉黄。
千古收王氣，一川平夕陽。
人家纔四五，雞犬自相望。
尚爾想新豐，誰復思沛鄉。
臨流一舉酒，可以喻悲傷。
朝二首·其一
作者：梅堯臣
朝代：宋

鵝鴨出欄去，兒童臨水驅。
欲開花泫露，聚噪鳥窺厨。
秣馬刈青草，買薪嫌五銖。
錢刀豈今古，村叟一何愚。
朝二首·其二
作者：梅堯臣
朝代：宋

木鎖初開水上城，竹籬深閉日光生。
青苔井畔雀兒鬭，烏臼樹頭鴉舅鳴。
世事但知開口笑，俗情休要著心行。
是非不道任挑撻，唯憶當時阮步兵。
朝堂齋宿
作者：梅堯臣
朝代：宋

玉屬陪祠日，宮廬寓宿時。
鐘來建章遠，月過羽林遲。
寒入清綾被，風牽翠鳳旗。
賈生誰復召，安問鬼神爲。
朝天行
作者：梅堯臣
朝代：宋

大車高蓋徐方來，天子雙日延英開。
犀靴踏玉陞東陛，從臣賜對論宮市。
諫官御史如指排，捧土未能障濁水。
大夫言斡天關迴，黄門白望顔色死。
始時暴奪何縱橫，有貨晝日不敢行。
他時五方蛇當酒，誰道張郎臨井口。
朝日
作者：梅堯臣
朝代：宋

日色纔出海，曉月無光彩。
曉月在青空，不與日色同。
誠知大君德，照耀無不通。
朝暮
作者：梅堯臣
朝代：宋

氣候輒未定，寒暄朝暮間。
挾纊水風生，衣綌川陽還。
綠草藏邃岸，枯櫟植高山。
且非天時異，順理心自閑。
朧月
作者：梅堯臣
朝代：宋

夜晴初見月，雲薄未分明。
高樹尚無影，遠鴻時有聲。
下階嫌履濕，閉戶認苔生。
寂寂牆陰暝，更長已漸傾。
未晴
作者：梅堯臣
朝代：宋

未晴初止雨，蒸潤尚侵衣。
缺月如羞出，荒雲不肯歸。
杏花朱欲綻，梅萼雪將稀。
遠鴈來何急，衝風濕翅飛。
朱櫻
作者：梅堯臣
朝代：宋

明珠摘木末，紅露貯金盤。
始見侍臣賜，已爲黄雀殘。
味兼羊酪美，食厭楚梅酸。
苑囿東周盛，纍纍映葉丹。
朱武太博通判常州兼寄胡武平
作者：梅堯臣
朝代：宋

昔我陽夏公，嘗茲同郡治。
政餘作東園，草木尚有意。
豈不務安養，斯民歌樂易。
是時有賢才，鄉舉堪皇器。
今方居冢廬，試質當時事。
願君思前人，文雅庶未墜。
李令將行返遺以茶
作者：梅堯臣
朝代：宋

宏詞郎，姑蘇住，千千蚨母絲繩度。
誰將爲壽不肯收，上馬慨然如脫兔。
獨持茶丳過江來，已把贈人空手去。
雨雪綏綏出楚關，我無魯酒徒相顧。
李仲求寄建溪洪井茶七品云愈少愈佳未知嘗何如耳因條而答之
作者：梅堯臣
朝代：宋

忽有西山使，始遺七品茶。
末品無水暈，六品無沉柤。
五品散雲脚，四品浮粟花。
三品若瓊乳，二品罕所加。
絕品不可議，甘香焉等差。
一日嘗一甌，六腑無昏邪。
夜枕不得寐，月樹聞啼鴉。
憂來唯覺衰，可驗唯齒牙。
動摇有三四，妨咀連左車。
髮亦足驚疎，疎疎點霜華。
乃思平生游，但恨江路賒。
安得一見之，煑泉相與誇。
李國博遺浙薑建茗
作者：梅堯臣
朝代：宋

吳薑漬吳糟，越茗苞越籜。
咀辛聊案杯，啜味可奴酪。
但拜故人貺，何言爲物薄。
我心易厭足，不比填溝壑。
李士元學士守臨邛日有穀一莖九穟者數本芝數本蓮花連葉並蒂者各一本因賦之
作者：梅堯臣
朝代：宋

臨邛傳瑞物，太守在郡時。
既多九穟穀，復有三秀芝。
芝以保萬壽，穀以豐東菑。
更看芙容葉，並蒂照清池。
李宣叔秘丞遺川牋及粉紙二軸
作者：梅堯臣
朝代：宋

蜀人擣玉屑，楚客調金粉。
製牋君有贈，草疏我無藴。
宜書楊雄辭，莫寫屈原憤。
誰識此意微，曾非事摇吻。
李密學遺苔醤脯云是自採爲之
作者：梅堯臣
朝代：宋

潩流寒且急，岸草已凋摧。
石髮尚堪把，江人曾不來。
誰知烏榜去，留採碧潭隈。
持作吳鄉味，能令案淥杯。
李審言將歸河陽值雪遺金波酒
作者：梅堯臣
朝代：宋

朔吹卷天吼，遠郊無鳥飛。
忽驚門戶白，昨夜打窗微。
閭巷我方懶，關山君獨歸。
翻能寄醇酎，爲此解寒威。
李審言歸鄭州
作者：梅堯臣
朝代：宋

嘗從京索間，躍馬望春山。
氣象歸王國，丘陵接漢關。
長榆啼鳥亂，細草牧陂閒。
老厭行涂路，因歌送子還。
李審言相招與刁景純周仲章裴如晦馮當世沈文通謝師厚師直會開寶塔院
作者：梅堯臣
朝代：宋

自君命我飲，朝暮雨傾瓦。
城東與城北，大道泥沒馬。
敢忘主人勤，顛撲困馭者。
衆客亦如期，陳肴藉蘭若。
馮裴與沈謝，辯論過終賈。
刁周事老成，危坐言語寡。
酒半時謔劇，揣狀類模寫。
或譏項髮禿，或指舌端傻。
或將冠带身，勸作梁武捨。
謂我大耳兒，此實已見假。
又效井市態，屈强體非雅。
順風手沙沙，逆風口哆哆。
竟席屢絕倒，去忌肝膽瀉。
規規豈無儕，達識高天下。
李審言遺酒
作者：梅堯臣
朝代：宋

大梁美酒斗千錢，欲飲常被饑窘煎。
經時一滴不入口，漱齒費盡華池泉。
昨日靈昌兵吏至，跪壺曾不候報箋。
赤泥坼封傾瓦盎，母妻共嘗婢流涎。
鄰家莆萄未結子，引蔓垂過高牆巔。
當街賣杏已黄熟，獨堆百顆充盤筵。
老年牙疎不喜肉，况乃下箸無腥羶。
空腸易醉忽酩酊，倒頭夢到上帝前。
賜臣蒼龍跨入月，不意正值姮娥眠。
無人采顧傍玉兔，便取作腊下九天。
拔毛爲筆筆如椽，狂吟一掃一百篇。
其間長句寄東郡，東郡太守終始賢。
切莫汲竭滑公井，留釀此醑時我傳。
李少傅鄭圃佚老亭
作者：梅堯臣
朝代：宋

莊生述天理，老固當念佚。
舉世用自勞，誰能以爲必。
我公謝鼎司，嗣子都華秩。
代言輟帝右，作藩輔王室。
承顔向茲地，園宇樂永日。
佳樹發已繁，脩竹移未密。
春禽時弄吭，清景付吟筆。
朱金待金構，榮美安與匹。
李尚書挽詞二首·其一
作者：梅堯臣
朝代：宋

相門三世貴，家法百年同。
天子賜恩禮，史臣書祖風。
笳聲空苦霧，隴穴啟寒蓬。
自古焉能免，於茲是始終。
李尚書挽詞二首·其二
作者：梅堯臣
朝代：宋

伊水西頭月，青山北脚雲。
夜臺無復曉，陰嶺有時熏。
龍劍雙埋沒，庭蘭竟鬰芬。
不知門下客，誰刻道傍文。
李庭老許遺結絲勒帛
作者：梅堯臣
朝代：宋

紉絲作長带，正勝茱萸紋。
冉冉仍垂紼，𤎥𤎥自有薰。
鮮華非稱我，脩飾未如君。
曾不日來取，賢哉知禮云。
李康靖少傅夫人挽詞二首·其一
作者：梅堯臣
朝代：宋

九月秋風急，三川苦霧迷。
卜邙新隧啟，度鞏短簫齊。
寶劍知終合，靈蟾已隕西。
松門來會葬，車馬幾千蹄。
李康靖少傅夫人挽詞二首·其二
作者：梅堯臣
朝代：宋

板輿曾至鄭，靈輤此歸周。
行哭人增慕，凝茄月正秋。
九原開祔穴，故土覆新丘。
歲晏寒松下，茅苫孝子留。
李廷老席上送韓持國歸許昌得早字
作者：梅堯臣
朝代：宋

馬蹄踐霜華，遊國歸何早。
重裘不畏寒，況復非遠道。
誰言未顧期，登第鬢如葆。
解裝喜可知，月下金壺倒。
李廷老祠部寄荆柑子
作者：梅堯臣
朝代：宋

踏雪衝風馳小吏，带霜連葉寄黄柑。
擗包欲咀牙全動，舉盞逢衰酒易酣。
書尾自題知遠意，筆頭親答厭多談。
故人莫覓新詩卷，都似嵇康七不堪。
李廷老自蔡州見訪云明日便歸鄭
作者：梅堯臣
朝代：宋

故人夜相過，秉燭爲開席。
車馬立在門，罇酒豈暇索。
亹亹別後言，怱怱恨將適。
既去暝色合，不可見行跡。
李廷臣通判蔡州
作者：梅堯臣
朝代：宋

夾路青青草，隨君去未休。
亦將離思遠，還共翠心抽。
細藉車輪穩，薰牽野蔓柔。
王孫歸不久，冉冉莫經秋。
李獻甫於南海魏侍郎得椰子見遺
作者：梅堯臣
朝代：宋

魏公番禺歸，逢子蕪江口。
贈以越王頭，還同月支首。
割鮮爲飲器，津漿若美酒。
我獨愧先生，饌致崇師友。
應知愈饑渴，況是懷思久。
李端明宅花燭席上賦
作者：梅堯臣
朝代：宋

百兩禮將陳，王家集上賓。
花光濃照席，燭豔暖迴春。
已接冰壺潤，寧辭翠斝醇。
自慙持短調，重對玉堂人。
李舍人淮南提刑
作者：梅堯臣
朝代：宋

啄木欲除蠹，蠹去樹亦撓。
何須食微蟲，爾腹豈不飽。
天下本無事，自爲庸人擾。
君實知古深，終慙用傾巧。
李舍人見過
作者：梅堯臣
朝代：宋

春泥無處所，窮巷少人行。
忽枉青絲騎，曾非白面生。
笑言聊與適，雞黍未嘗烹。
莫歎余貧甚，吾儕業本清。
村豪
作者：梅堯臣
朝代：宋

日擊收田鼓，時稱大有年。
爛傾新釀酒，飽載下江船。
女髻銀釵滿，童袍毳氎鮮。
里胥休借問，不信有官權。
村醪
作者：梅堯臣
朝代：宋

雨濕破荆籬，風摇樹亞旗。
小槽聲不急，挈榼問沽遲。
摘果野棠熟，望人船火隨。
燈前相對飲，還似昔過時。
杜和州寄新醅吳正仲云家有海鮮約予携往就酌逡巡又云幙中有會且罷此飲
作者：梅堯臣
朝代：宋

淮南寄我玉醅酒，白蚶海月君家有。
欲持就味明日期，窮羹易覆已反手。
從事開筵不可辭，燕脂秀臉羅前後。
長頸善謳須賸謳，只恐老來歡意休。
杜挺之新得和州將出京遺予薪芻豆
作者：梅堯臣
朝代：宋

魯公馬病不可出，陶令言拙徒扣門。
舉家食粥焉用怪，但願漉酒巾常存。
長安侏儒勝方朔，水邊漂母哀王孫。
王孫功名立四極，方朔詼談干至尊。
我才不及三二子，摧藏自愧趨權閽。
前時永叔寄秉粟，一秋已免憂朝昏。
今君益之薪與菽，老馬病骨生精魂。
昨聞新拜歷陽守，王國久客虱處褌。
都水借船輕復淺，急趁寒汴流渾渾。
耳清眼明見野色，一聽江鶴醒若噴。
餘糧滯鈍不暇惜，均於朋契惟義惇。
設如河涸膠在步，縣邑亦足供雞豚。
却嗟我甑有時匱，莫與太倉黄鼠論。
杜挺之贈端溪圓硯
作者：梅堯臣
朝代：宋

雪壓古寺深，中有卧病客。
訪之語久清，饑馬齧庭柏。
案頭蠻溪硯，其狀若圓璧。
指此欲爲贈，而將助吟席。
非意予敢貪，既拒頗不懌。
大出楮中有，素許當自擇。
强持慰勤心，歸以示朋戚。
哂曰豈其然，爲汲寒泉滌。
滌彼僞飾物，紙乾見頑石。
清晨走髯奴，無厭願求易。
拜賜遂如初，明月懷吞蝕。
微分鸜目瑩，尚漬墨花碧。
詞答謂我愚，悔復料已逆。
明日未央朝，執手笑啞啞。
杜鵑
作者：梅堯臣
朝代：宋

蜀帝何年魄，千春化杜鵑。
不如歸去語，亦自古來傳。
月樹啼方急，山房客未眠。
還將口中血，滴向野花鮮。
東城送運判馬察院
作者：梅堯臣
朝代：宋

春風騁巧如翦刀，先裁楊柳後杏桃。
圓尖作瓣得疏密，顔色又染燕脂牢。
黄鸝未鳴鳩欲雨，深園靜墅聲嗷嗷。
役徒開汴前日放，亦將决水歸河槽。
都人傾望若焦渴，寒食已近溝已淘。
何當黄流與雨至，雨深一尺水一篙。
都水御史亦即喜，日夜順疾回輕舠。
頻年吳楚歲苦旱，一稔未足生脂膏。
吾願取之勿求羨，窮鳥困獸易遯逃。
我今出城勤送子，沽酒不惜典弊袍。
數途必向睢陽去，太傅大尹皆英豪。
試乞二公評我說，萬分豈不益一毛。
國給民蘇自有暇，東園乃可資遊遨。
東溪
作者：梅堯臣
朝代：宋

行到東溪看水時，坐臨孤嶼發船遲。
野鳬眠岸有閑意，老樹著花無醜枝。
短短蒲茸齊似翦，平平沙石浄於篩。
情雖不厭住不得，薄暮歸來車馬疲。
松風亭
作者：梅堯臣
朝代：宋

冉冉竹連澗，森森松蔭崖。
始聞清吹度，似欲綠琴諧。
莫識主人意，休論高士懷。
春城百花發，薜荔上陰階。
林翠
作者：梅堯臣
朝代：宋

鬰鬰長條抽，林間翠堪翦。
背嶺山氣濃，幽人趣不淺。
桃花源詩
作者：梅堯臣
朝代：宋

鹿爲馬，龍爲蛇，鳳皇避羅麟避罝。
天下逃難不知數，入海居巖皆是家。
武陵源中深隠人，共將雞犬栽桃花。
花開記春不記歲，金椎自刼博浪沙。
亦殊商顔采芝草，唯與少長親胡麻。
豈意異時漁者入，各各因問人閒賒。
秦已非秦孰爲漢，奚論魏晉如割瓜。
英雄滅盡有石闕，智惠屏去無年華。
俗骨思歸一相送，慎勿與世言雲霞。
出洞沿溪夢寐覺，物景都失同迴槎。
心寄草樹欲復往，山幽水亂尋無涯。
桓妬妻
作者：梅堯臣
朝代：宋

昔聞桓司馬，娶妾貌甚都。
其妻南郡主，悍妬誰與俱。
持刀擁羣婢，逕往將必屠。
妾時在窗前，解鬟臨鏡梳。
鬒髮雲垂地，瑩姿冰照壺。
妾初見主來，綰髻下庭隅。
斂手語出處，國破家已殂。
無心來至此，豈願奉君娛。
今日苟見殺，雖死生不殊。
主乃擲刃前，抱持一長吁。
曰我見猶憐，何況是老奴。
盛怒反爲喜，哀矜非始圖。
嫉忌尚服美，傷哉今亦無。
桫欏樹
作者：梅堯臣
朝代：宋

桫欏古樹常占歲，在昔曾看北海碑。
今日四方俱大稔，不知榮悴向何枝。
梅花
作者：梅堯臣
朝代：宋

似畏羣芳妬，先春發故林。
曾無鶑蝶戀，空被雪霜侵。
不道東風遠，應悲上苑深。
南枝已零落，羌笛寄餘音。
梅花
作者：梅堯臣
朝代：宋

已先羣木得春色，不與杏花爲比紅。
薄薄遠香來澗谷，疎疎寒影近房櫳。
全枝惡折憎鄰女，短笛橫吹怨楚童。
墜萼誰將呵在鬢，蕊殘金粟上眉蟲。
梅花
作者：梅堯臣
朝代：宋

江南臘月前溪上，照水野梅多少株。
豔薄自將同鵠羽，粉寒曾不逐蜂鬚。
桃根有妹猶含凍，杏樹爲鄰尚带枯。
楚客且休吹玉笛，清香飄盡更應無。
梅雨
作者：梅堯臣
朝代：宋

三日雨不止，蚯蚓上我堂。
濕菌生枯籬，潤氣醭素裳。
東池蝦蟆兒，無限相跳梁。
野草侵花圃，忽與欄干長。
門前無車馬，苔色何蒼蒼。
屋後昭亭山，又被雲蔽藏。
四向不可往，靜坐唯一床。
寂然忘外慮，微誦黄庭章。
妻子笑我閑，曷不自舉觴。
已勝伯倫婦，一醉猶在傍。
梨花
作者：梅堯臣
朝代：宋

處處梨花發，看看燕子歸。
園思前法部，淚濕舊宮妃。
月白鞦韆地，風吹蛺蝶衣。
强傾寒食酒，漸老覺歡微。
梨花憶
作者：梅堯臣
朝代：宋

欲問梨花發，江南信始通。
開因寒食雨，落盡故園風。
白玉佳人死，青銅寶鏡空。
今朝兩眼淚，怨苦屬衰公。
植梔子樹二窠十一本於松側
作者：梅堯臣
朝代：宋

舉世多植梨，而我學種梔。
顔色固不別，良苦誠異宜。
團團綠堦側，豈畏秋風吹。
同心誰可贈，爲詠昔人詩。
椹澗晝夢
作者：梅堯臣
朝代：宋

誰謂死無知，每出輒來夢。
豈其憂在途，似亦會相送。
初看不異昔，及寤始悲痛。
人間轉面非，清魂歿猶共。
楊公懿得潁人惠糟鮊分餉并遺楊叔恬
作者：梅堯臣
朝代：宋

頭尾接清淮，淮魚日登網。
吳蒓芼羹美，楚糟增味爽。
云誰得嘉貺，曾靡獨爲享。
乃知不忘義，分遺及吾黨。
楊公藴之華亭宰
作者：梅堯臣
朝代：宋

月徑千里大，中有神娥宮。
宮旁種玉桂，柯葉垂瓏瓏。
蝦蟆穴其根，出輒氣墨蒙。
光魄縱復吐，血赤如頑銅。
不知從何時，更使人蹤通。
年年折桂枝，寬少尚易充。
今年拗都盡，禿株立童童。
株禿莫爾攀，墮雲雙手空。
歸來走海上，買鶴問吳翁。
楊樂道留飲席上客置黄紅絲頭芍藥
作者：梅堯臣
朝代：宋

洛陽賣牡丹，江都買芍藥。
賣與富人歡，買爲游子樂。
萬絲必同心，千葉必同萼。
五色相淺深，百金相厚薄。
栽培動經年，風雨便成昨。
蕭條洛陽城，索寞江都郭。
頼有一春花，能無十千酌。
朝看門擁車，暮見門羅雀。
嘗聞月底人，欲把月桂斫。
要使清光多，四海意開廓。
我亦愛明月，常滿不願落。
上弦過楊侯，乃值寒雨作。
共飲三四人，不覺傳鳴柝。
持葩金谷豪，朱黄何灼爍。
還思溱洧上，士與女相謔。
實此香草芳，請我賦其略。
酒闌爲追詠，思拙筆屢閣。
楊畋赴官并州
作者：梅堯臣
朝代：宋

嘗聞地近胡，寒氣盛中都。
車馬行臨塞，關山見落榆。
吳鉤皆尚壯，章甫幾爲儒。
寄謝西曹掾，能吟秀句無。
楚童
作者：梅堯臣
朝代：宋

楚童能捕魚，乃在水邊居。
手取眼不顧，情知獺未如。
鬢上浮萍草，點點綠有餘。
既挈不暇理，歸來莫取渠。
樂椽自淮南迴示新詩
作者：梅堯臣
朝代：宋

淮南歷覽還宣城，囊多嘉句何冰清。
入門先叫十年兄，袖中大卷持來評。
我雖暗愚眼不盲，要識合如劉長卿。
舉頭不言笑且驚，此兄議論頗稱情。
我亦感君知我名，阮籍從呼作老兵。
樊推官勸予止酒
作者：梅堯臣
朝代：宋

少年好飲酒，飲酒人少過。
今既齒髮衰，好飲飲不多。
每飲輒嘔泄，安得六府和。
朝酲頭不舉，屋室如盤渦。
取樂反得病，衛生理則那。
予欲從此止，但畏人譏訶。
樊子亦能勸，苦口無所阿。
乃知止爲是，不止將如何。
橐駞
作者：梅堯臣
朝代：宋

鳴駞出西域，銜尾自連連。
漢驛凌雲去，胡人踏雪牽。
常時識風候，過磧辨沙泉。
老覺肉封側，猶蒙錦帕鮮。
檢覆葉縣魯山田李晉卿餞於首山寺留別
作者：梅堯臣
朝代：宋

我本山水鄉，看山常不足。
自從到官來，塵事便拘束。
嘗聞此山寺，法宇深雲木。
無由一來過，夢想向巖谷。
按田趨鄰疆，跨馬涉平陸。
良友送我行，偶與賞心屬。
禪庭鳴白雞，祖席歌黄鵠。
野氣逼人寒，嵐光添酒綠。
言離非遠離，但愛交情篤。
重游應有期，君亦行車促。
檣烏
作者：梅堯臣
朝代：宋

檣頭飛去烏，夜夜啼聲碎。
猶不如水禽，雙棲向煙外。
煙外少分張，渚間多翳薈。
休同八九子，反哺人誰愛。
次道約食後同敏叔中道平叔如晦詣景德浴以風埃遂止
作者：梅堯臣
朝代：宋

昔思春服成，浴乎沂水上。
仲尼亦所志，語此雖未向。
子今當是時，有意同我尚。
已邀二三友，欲往期畢餉。
倏然風滿途，塵土阻清曠。
安得一振衣，徒希舞雩唱。
次韻三和景仁對雪
作者：梅堯臣
朝代：宋

北度龍沙遠，南來狗犬無。
玉階三尺峻，粉壁萬重糊。
獸餒行迷穴，禽寒立並枯。
長川平界限，大屋竦稜觚。
稍見蓬萊闕，初張雲霧圖。
受降鍪甲積，罷獵羽毛鋪。
被褐思懷寶，游都學賣珠。
車皆陳鋈轡，人盡得瓊腴。
縞已贈吳札，席將開漢酺。
鳳池批詔手，特地逞工夫。
次韻任屯田感子飛內翰舊詩
作者：梅堯臣
朝代：宋

二十四年君日哦，翰林風韻郢中歌。
歲華荏苒都如昨，世事升沈亦苦多。
燕國駿蹄猶待樂，荆山美寶已逢和。
賸求海內多何用，爛醉人間理莫過。
歷覽昔賢皆泯泯，尋思魯叟自波波。
我今不敢希高躅，蹇步年來任跌𧿶。
次韻劉原甫社後對雪
作者：梅堯臣
朝代：宋

社日遇羣飲，北風歸馬驕。
陽烏雲斗晦，來燕翅難調。
朝霰侵花冷，春陰到地消。
宿酲無酒解，薄被覺寒饒。
爐炭重然獸，衣裘更御貂。
蟄宮蟲復閉，時鳥腹將枵。
點綴何多思，輕狂不奈飄。
唯知妍可玩，寧恤氣爲妖。
剡客偶然興，海神非次朝。
唱高仍和寡，公又作長謠。
次韻和再拜
作者：梅堯臣
朝代：宋

建溪茗株成大樹，頗殊楚越所種茶。
先春喊山掐白萼，亦異鳥觜蜀客誇。
烹新鬭硬要咬盞，不同飲酒爭畫蛇。
從揉至碾用盡力，只取勝負相笑呀。
誰傳雙井與日注，終是品格稱草芽。
歐陽翰林百事得精妙，官職況已登清華。
昔得隴西大銅碾，碾多歲久深且窊。
昨日寄來新臠片，包以{𥫗/撩}蒻纏以麻。
唯能賸啜任腹冷，幸免酩酊冠弁斜。
人言飲多頭顫挑，自欲清醒氣味嘉。
此病雖得優醉者，醉來顛踣禍莫涯。
不願清風生兩腋，但願對竹兼對花。
還思退之在南方，嘗說稍稍能啗蟆。
古之賢人尚若此，我今貧陋休相嗟。
公不遺舊許頻往，何必絲管喧咬哇。